Premia dutenei laguntzeko herri-sareak 30 boluntario inguru ditu daborduko - Erandio - Hiruka.eus\nPremia dutenei laguntzeko herri-sareak 30 boluntario inguru ditu daborduko\nUnai Brea 2020-03-22 21:32\nBoluntarioek ezin dute kontaktu fisikorik izan laguntza jasotzen duten pertsonakaz. HODEI TORRES\nBeste leku askotan legez, herritar-talde batek bere burua antolatu du etxe barruan egon behar izateagatik arazo gehien izan dezaketenei laguntzeko. Herri Zaintza Erandioko Babes Sareak 30 boluntario inguru ditu, udalerriko auzo denetan beharra dutenei laguntza emateko prest.\nEspainiako Gobernuak herritar batzuen (ekoizpen-sistemaren gurpilak biratzen segiarazteko lantokira joan behar ez dutenen) konfinamendua agindu bezain laster sortu ziren han-hemenka premia handiena dutenei erosketak egiten eta beste zeregin batzuetan laguntzeko herritar-sareak. Horietako batzuek erakunde publikoek helburu beragaz sortutako sistemetara bideratu dituzte izena emandako boluntarioak, ez ordea Erandioko Herri Zaintzak. "Sarea sortu genuenok herri-mugimenduko kideak gara eta komunitatea ezagutzen dugu", azaldu du Ander Olazabalagak, "uste genuen gu geu antolatzea eraginkorragoa izango dela erakundeek egin dezatela baino".\nBurokrazia gutxiago eta auzoak ondo ezagutzea aipatu ditu Olazabalagak abantailen artean. Izan ere, udalerri auzo denetako boluntarioak dituzte, eta hamar eremu izendatu dituzte zaintza antolatzeko.\nBai boluntario modura izena emateko bai laguntza eskatzeko telefono-zenbaki bat (634 49 55 02) bai posta elektronikoko helbide bat eskaintzen dituzte (erandiogaitezen@gmail.com). "Laguntza-eskaera helduz gero, koordinazio-taldean gabiltzanok harremanetan jartzen dugu pertsona hori hurbilen bizi den boluntarioarekin", dio Olazabalak, "eta hortik aurrera boluntario horrek baino ez dio lagunduko, pertsonen arteko harremanak ahalik eta gutxien izateko".\nEdozelan ere, segurtasun-protokolo zorrotza bete behar dute sareko kideek. Laguntzen zaion pertsonagaz ezin dute kontaktu fisikorik izan, ezta esku-dirurik onartu ere. Erosketak ate ondoan utzi eta joan ostean abisatuko zaio hartzaileari; alderantziz jokatuko da zarama jaisteko, esaterako. Eta zer esanik ez, ez da onartuko Covid-19arenak izan litezkeen sintomak dituen inork boluntario-lanean jardutea. Gurutze Gorriagaz harremanetan daude, "eta haien aholkuak aintzat hartuz ezarri ditugu segurtasun-neurriak". Bestalde, sareko kide batzuk osasungintzako profesionalak dira.\nBoluntario asko dituzte, baina momentuz laguntza-eskaera gutxi; bi baino ez, joan den barikura arte. "Auzo txikiak dira gureak, mundu guztiak ezagutzen du elkar eta eskaera asko auzokideek asetzen dituzte", azaldu du Ander Olazabalagak.


URTEURRENAK. Lan Ministerioaren urteurrena\n1920ko maiatzaren 9an, La Gaceta de Madrid argitalpen ofizialean Errege Dekretu bat argitaratu zen, zeinaren bidez, Lan Ministerioa sortu zen. Gizarte Erreformen Institutua eta Aurreikuspenerako Institutu Nazionala esleitu zitzaizkion, baita Hornidura Ministerioaren zenbait eskumen ere.\nUste da lan-administrazioa Espainian XIX. mende amaieran sortu zela, zenbait aditu, politikari eta erlijiosoek zituzten kezkak zirela-eta langileen lan eta gizarte arloei zegokienez. Gai soziala deitu zitzaion, eta alor horretako erakundeak eta instituzioak sortzea ekarri zuen, hala nola Gizarte Erreformen Institutua edo Gizarte Erreformen Komisioa. 1883an sortutako erakunde hori gaur egungo Lan Ministerioaren aitzindaritzat hartzen da.\n1906an, Lan Ikuskatzailetza sortu zen, laneko arauak betetzen zirela bermatzeko asmoz; 1908an, berriz, Aurreikuspenerako Institutu Nazionala sortu zen, gaur egungo Gizarte Segurantzako Institutuaren aitzindaria.\nBere ibilbidean zehar, Ministerioa izenez aldatzen joan da; gaur egun, Lan eta Gizarte Ekonomiaren Ministerioa da.\nLan arloko administrazioak funtzio hirukoitza du: langileen bizitza eta laneko baldintzak sustatu eta hobetu; zerbitzu publikoak antolatu laneko auziei buruzko zerbitzua (enplegua, immigrazioa, gizarte segurantza...) eskaintzeko herritarrei, eta laneko, gizarte segurantzako eta lan-arriskuen araudia betetzen dela kontrolatu, Laneko Ikuskaritzaren bidez, batez ere.\nMinisterioaren pean daude, egun, Estatuko Enplegu Zerbitzu Publikoa (EEZP), Lan eta Gizarte Segurantzako Ikuskaritza, Laneko Osasun eta Segurtasuneko Institutu Nazionala eta Soldatak Bermatzeko Funtsa.\nOroitzapenezko zigilu honek zenbait gremio eta generotako langile talde baten ilustrazioa dakar, atzean Lan Ministerioaren fatxada duela, Madrilgo Nuevos Ministerios gobernugunean kokatuta dagoena. Horrez gain, Lan Ministerioak sortutako logotipoa agertzen da, bete dituen 100 urteak ospatzeko.


OMEk A gripeari buruzko larrialdi-bilera egin du | Consumer\nOMEk A gripeari buruzko larrialdi-bilera egin du\nPandemiaren aurreko alerta maila gorenera igo dezakezu\nOsasunaren Mundu Erakundeak (OME) adituen larrialdi-bilera egingo du gaur, A gripe-andui berriaren hedapenari buruz eztabaidatzeko, Gregory Hartl bozeramaileak esan duenez. Ez da baztertzen topaketa pandemiaren aurreko alerta-maila maximoaren adierazpenarekin bukatzea.\nNazio Batuen Agentziak asteartean esan zuen lehen gripe-pandemia deklaratzetik hurbil zegoela 40 urte baino gehiagoan, baina lehenik eta behin ziurtatu nahi zuela herrialdeak ondo prestatuta egongo zirela gaixotasunaren gaineko izua desegin ez zedin.\nAditu batzuen ustez, OMEk ofizialki aitortu behar du 6. alerta-mailaAditu batzuen ustez, OMEk ofizialki adierazi behar du 6. alerta-maila. Antoine Flahault espezialista frantsesak, Frantziako Osasun Publikoko Goi Ikasketen Eskolako zuzendariak, adierazi zuenez, “lehenbailehen” egin behar du. “Epidemiologian, pandemia hor dago, egitate bat da”, esan zuen.\nAditu horren arabera, pandemia hitzak birusaren “hedadura geografikoa” adierazten du zenbait kontinentetan zehar, eta “immunitate-planean andui berri bat egotea”. Horren aurka pertsonek defentsa gutxi dituzte edo ez daude immunizatuta; hori da, hain zuzen ere, A/H1N1 birusaren egungo kasua.\nFlahault-en aburuz, alerta 6ra igotzea “ez du ondorio gehiegirik eta desegokirik sortu behar. Birusa ez da hegazti-gripearen H5N1, ez du birulentzia bera (% 60ko heriotza), ezta arazo bera ere”.\n374 kasu Espainian\nMadrilgo Erkidegoak ditu infektatuenak, guztira 220\nGure herrialdean, A gripearen kasu berretsiak 374 dira, Madrileko Carlos iii.a Osasun Institutuak (erreferentzia-zentroa) ekainaren 8an (astelehena) 655 lagin aztertu ondoren, José Navas departamentu horretako zuzendariak atzo esan zuenez.\nMadrilgo Erkidegoak ditu infektatuenak, 220 guztira, eta atzetik datoz Valentziako Erkidegoa (56), Andaluzia (44) eta Katalunia (30). Ondoren, Gaztela-Mantxa (zortzi kasu egiaztatu dira), Galizia (5), Gaztela eta Leon (4), Euskal Autonomia Erkidegoa (3) eta Extremadura, Murtzia, Aragoi eta Balear Uharteak (kasu bat dute guztiek).\nNavasek azaldu zuenez, “oraingoz arina da, baina zuhurra izan behar da” gripea da, birus berria baita, eta “nahiz eta ez oso oldarkorra izan, oso kutsagarria dela erakutsi du”.\nPlan-aldaketa Quetzal bidean\nA gripeak, azken momentuan, Quetzal Ibilbideko planak aldatu behar izan ditu. Aurten hogeita laugarren edizioa egingo da. Bidaia bi fasetan banatuko da azkenean. Lehena uztailaren 7tik 25era bitartean garatuko da Espainian, eta bigarrena, abenduaren 12tik 31ra, Txilen.\nHasiera batean, lehen zatia Txiletik igaroko zela aurreikusten zen, ekainaren 19tik uztailaren 7ra, Hego Konoko neguarekin bat etorriz. Hala ere, “A gripearen egoera eta ondorioak aztertu, jatorrizko formatua aldatu eta Txileko lurretara bisita abenduan atzeratzea” erabaki zuen erakundeak. Orduan uda izango da Hego hemisferioan eta kutsatzeko arriskua txikiagoa izango da.\nMaiatzaren amaieran, Txileko Osasun Ministerioak Quetzal Bidearen antolatzaileei iradoki zien espedizioa osatzen duten 53 herrialdetako 16 eta 17 urteko 270 neska-mutilak oseltamivir birusaren aurkako profilaxiarekin bidaiatzea. Iradokizun hori Robinson Crusoe uhartera egindako bisitaren kasuan eskakizun bihurtu zen.\n“Ibilbideko mediku-taldea, horri buruz galdetuta, eta OMEk ezarritako protokoloarekin bat etorriz, birusaren aurkako jarreraren aurka agertu zen profilaxi-neurri gisa”, adierazi zuten espedizioko arduradunek, ez dutela “alferrikako arriskuak” izan nahi osasunaren ikuspegitik, eta horregatik atzeratu dute zeharbidea.\nDuela aste batzuk A/H1N1 birusaren kasurik ez izatetik, Hego Amerikako herrialde kaltetuena izatera igaro da Txile, 1.694 kutsatu eta bi heriotza izan baititu. Bat-bateko hedapen hori herrialdean gertatzen diren tenperatura baxuei egozten zaie, eta alde handiak daude egunaren eta gauaren artean.\nalerta gripe-eu larrialdi-bilera nivel-eu pandemia-eu


Hemen zagoz: Sarrerea > Sustraiak > Jatorria - Bidea\nEkimen eta lan honen guztiaren atzetik HISTORIA bat dago, eta historia honetan, pertsona oso adierazgarria. Pertsona horren izena PABLO DANEI da, gure artean KURUTZEKO PAULO izenaz ezagutua. Horri egingo deutsagu omenaldia, bizi indarra izango da, FAMILIA hau suspertzen dihardualako, leku askotan eta modu askotara.\nWebgunearen atal honetan, guretzat misiolari eta mistiko handi honen mezu baliotsua eta iraunkorra dana aurkituko dozu, eta mezu hori, gainera, bizirik dago gizon eta emakume askorengan.\n1. Pauloren bizitzaren ezaugarriak eta gakoak : pertsona honengana hurreratzea da, pertsona berezia izan zalako Kurutzeko Paulo. Pixka bat gehiago ezagutuko dogu; baina, batez be, bere bizimoduak mogidu ebana dastatuko dogu, bere giza ahaleginak eta mistikoak ezagutuko doguz, Familia bat sortzearen interesaz ohartuko gara… Pauloren argazkiak be aurkituko doguz.\n2. Bere INTUIZINOA aurkitzea : hementxe “ikusten” da erakutsi eban indar guztia: Familia bat pertsona oso pribilegiatuak baino ezin dabe sortu. Gaur, bere Familiak Kurutzeko Pauloren “espiritu” berberetik jarraitzen jakin dau. Bere idazkiak jakin eban guztiaren gakoak adierazoten deuskuez: handia, sakona eta iradokitzailea. Hemen be, daukaguzan argazki guztiak ezarteko txokoa izango dogu.\n3. Bere Familiaren bide luzearen arrastoei segitzea: Familia hau erromesa dalako. bere bizi zeinuak biziteko eta hazteko erabarritzean oinarritzen dira. Hemen be, daukaguzan argazki guztiak ezarteko txokoa izango dogu.\n4. Eta… LEKUKOEI kontenplatzea: Kurutzeko Paulok erein eban haziak fruitu asko emon ditu. Fruitu horreek pixka bat ezagutu ; horreen dohaiak eta ekarpenak aurkitu; horreen bitartekotza bilatu… lan nabaria, iturri berberetik ura edan gura dogunontzat.\nAtal honetan honango zeozer aurkitzea itxaroten dogu eta zeozer hori aurkituz, ea… “arrasto horreei” jarraitzeko prest gagozan . Seguru merezi dauala… eta zelan, gainera!


Etsipenerako lekurik ez - GARA\nEtsipenerako lekurik ez\nGogoan dut uda honetan behin baino gehiagotan aipatu izana, atzerrian egonda, zein espainiar gutxi ikusten zen. Munduan zehar joanda, espainiar turisten taldeak izurrite baten modukoak dira. Agian, izango da elkarri itsatsita ibiltzeko joera dutelako, baina ezinezkoa da haiei ez erreparatzea. Oraingoan, ordea, zinez gutxi aurkitu ditut.\nHorren arrazoia, ziur asko, krisiaren eragina izango zela ondorioztatu genuen; izan ere, jendea larri dabil, jendea beldurtuta dago, gero eta kikilduago eta, badaezpada ere, etxean sartuta, aurrezte aldera, etor daitekeenaren are ondorio latzagoei aurre egiteko bere burua prestatzen. Beldurra dago jendartean, sentitu egin daiteke. Nos están metiendo miedo, etengabe, egitura politikoetatik, hedabideetatik, hitz teknikoz jositako ekonomia saileko datu, tasa, zifra eta kopuruen bidez. Azkenean, sentipena dugu beste guztiak ez diola piperrik axola gaur egun, herrialdearen ekonomia eta, hortaz, lanbidea salbatu, eta sortu, besterik ez. Badirudi, gero eta gehiago, bestelakorik defendatzen eta exijitzen jarraitzeak, krisi aurreko indar berarekin, iraingarria ere bihurtzen ari dela.\nEz naiz gai ulertzeko nola demontre izan daitezkeen iraingarriak orain arte lorturiko aurrerapenak eta lorpenak ezerezean ez geratzeko aldarrikapenak. Ezin dut konprenitu bat-batean berdintasuna, osasuna edo hezkuntzaren moduko funtsezko arloak bigarren mailako bihurtzea, horiek beste barik sakrifikatzea, ez dakit zein premia larriagoaren izenean, «zulotik ateratzeko beste erremediorik ez dagoelako». Bankuak daude pertsonen aurretik, guri kentzen zaigu haiei emateko; krisiaren ondorioak benetan jasaten ari garenok ari gara krisi eragileen egoera konpontzen, eta, bien bitartean, eskubideak galtzen ari gara, atzera egiten, eta are okerragoa dena, etsitzen. Etsipen handia hautematen dut inguruan, hala nola nekea. Borrokatzen ari gara, bai, baina itxaropen gutxi ikusten dut begiradetan, solasaldi eta jendearen iritzietan.\nHori irabazten badigute... gureak egin du. Lanari eusteak baino kezka ez gaitzan lortzen badute, edozein baldintzatan, sekulako zortea dugulako ustea finkarazita, beste ezeri errepara ez diezaiogun lortzen badute, oso jendarte atzerakoira itzuliko gara, antzinako egitura eta aukeretara, aukerarik ezara. Guztia politikoki zuzena delako itxurapean, modernotasun sozial eta materialean bizi garelakoan, eta, hondoan, gezurrezko berdintasun eta bidezkotasunean.\nIrmotasuna da geure armarik onena, gauzak aldatzeko motorra geu garelako eta gauzen alde baterako edo besterako garapena geure mugimenduak eragingo duelako uste sendoa. Arlo bakar bati ez eta guztiei heltzen jarraitzea, konplexu eta beldurrik barik, ezinbestekoa da erabat jan ez gaitzaten; berdintasunaren aldeko borroka, kulturaren defentsa, herrialde gisa geure nortasunaren aitorpena, geure osasuna, hezkuntza... ezin dira hemendik eta X urterako planen zain egon, guk geuk utzita horiek beste une baterako, gauzek hoberantz egiten dutenerako. Ez dute-eta egingo, geuk eginarazi ezean.


19/03/2017 09:34 0 comments\nLABen #EbaluazioaIruten jardunaldia\nEgungo eredua kolokan jarri eta bestelako ebaluazio paradigna bat eraikitzeko hausnarketa saioa antolatu du LAB sindikatuak. Iruten dinamikaren baitan antolatutako jardunaldian 250 lagunetik gora bildu dira eta hezkuntza sistema propioak izan beharreko ebaluazio eredua izan dute eztabaidagai.\nOndorengo bideoan Lore Erriondo, Alexander Barandiaran eta Ane Ablanedoren solasaldia ikusi daiteke:\n> Jardunealdien deialdia NAIZ+en: klik hemen\nsindikatua alexander barandiaranx lore erriondox ane ablanedox arrankudiagax txintxirrix hptx oronax hernanix irutenx ebaluazioax labx hezkuntza\n13/03/2017 08:00 0 comments\nEbaluazio hezitzailea iruteko jardunaldiak\nEbaluazioa edozein hezkuntza sistemaren oinarri garrantzitsuenetako bat da. Bolo-bolo dabil azken hilabeetan, gainera, ebaluazioaren gaia. Horren adibide da iragan otsailaren 18an Hezkuntza Plataformen Topaguneak antolatutako 'Ebaluazioa Eztabaidara' topaketa herritarrak.\nHari honi tiraka, LAB sindikatuak ere ebaluazio sistema propioak izan beharreko gako nagusiak identifikatu nahi ditu. Horretarako ebaluazio hezitzailearen inguruko jardunaldiak antolatu ditu. Goiz osoan zehar luzatuko den...\n11/05/2016 08:30 0 comments\nHezkuntza sistema propioa iruteko dinamika\nLAB sindikatuak IRUTEN dinamika aurkeztu du dozenaka kideren babesarekin. Azken urteetan hezkuntzan garatutakoaren oinarrietan aurrera egin eta gaurdanik Hezkuntza Sistema Propioaren eraikuntzari ekiteko konpromisoa agertu du Ainhoa Etxaidek. Zentzu honetan, lau helburu eta egiteko nagusi izango ditu sindikatuaren dinamika iraunkor honek, Ruben Iglesiasek azaldu bezala:\nEuskal hezkuntzaren gaineko hausnarketa egitea.\nHezkuntza esperientzia ezberdinak ezagutzea.\nEuskal Herriak XXI. mendean...\nhezkuntza sistema propioa,\nHezkuntza Plaza Hutsean: Herri Hezitzaileak


Maialen Lujanbio, bertsolaritzaren bilakaeraz eta pandemiaren eraginez - bertsoa.eus\nEKT 2020-2021 2021-02-15\nMaialen Lujanbio, bertsolaritzaren bilakaeraz eta pandemiaren eraginez\nMondragon Unibertsitaeak antolatutako Euskal Kulturgintzaren Transmisioa izeneko graduondoan izan da Maialen Lujanbio. Ikusi aurreko astean Goiena komunikazio taldeak bertsolari hernaniarrari eginiko elkarrizketa.\nAurtengoa 8. edizioa du Humanitate eta Hezkuntza Zientzien fakultateak antolatzen duen ikastaroak. 2007-2008. ikasturtean sortu zen egitasmoa, izenak dioen gisan, besteak beste, euskal kulturgintzaren gaineko eduki eta ezagutza bildu eta bilketa hori formazio baten bidez transmititzea. Kulturgintza osatzen duten hainbat sektore eta disziplinetako sortzaile eta eragileek hartzen dute parte graduondo honetan. Bertsolaritzak ere beti izan du bere lekua bide honetan eta Bertsozale Elkartea aditu tituluaren sustatzaile eta laguntzaile izan da urte hauetan zehar.\nLehenengo edizio hartan ikasle legez hartu zuen parte Maialen Lujanbiok eta aurtengo ikasturtean ikastaroa zabalduko zuen hitzaldia ematea tokatu zaio. Transmisioa ulertu daiteke edukia edo ezagutza ondorengoei, gazteagoei, irakasteko ariketa bezala, baina Maialenek beste ildo batetik landu nahi izan du gaia eta horrela aipatzen du elkarrizketan:"kulturan egoteko politika bati buruz aritu naiz, guk aurrekoengandik jaso dugun egiteko eta egoteko modu bat".\nEmandako hitzaldiaz, bertsolaritzaren bilakaeraz, bere esperientziaz edota pandemiaz solastu zuen Oihana Elortza kazetariarekin. Ikusi hemen elkarrizketa osoa.


Gure Irratia | Telesforo azken aldiko Bogart\nTelesforo azken aldiko Bogart\n2017ko Ekainaren 15a\nIduzkilore taldeak aurten eman duen 3. Antzezlana : Telesforo ez da Bogart ikusteko azken paradak dira.\nIgandean 18an Azkainen ikusten ahalko da.\nPeio Berrokohirigoin " Bixoko "rekin solastatu da Panpi.\nZonbat aldiz eman duten orain arte erran digu.\nBiarritzeko Skatepark-ak bere ateak berriz ideki ditu\nXan Beheran Skateparkean den "bola" famatu barnean / GURE IRRATIA\nUztailaren 6ean berriz ideki zuten Biarritzeko Skatepark-a. Akitania berriko handiena, Atabalen ondoan kokatua da, ber gisako egoitza batean barnean. Izena eman behar da, interneten bitartez, mugatua baita orain skateparkaren sarrera.\nSei langilez osatua den elkarte batek kudeatzen du gunea. Horietako bat da Xan Beheran skatelaria. Arantxa Idieder bere gana joan da.\n2020eko Uztailaren 10a\nLe Passeur Buruxkan ontzian ibili gira\nJonathan Leroy agian gehienek "Lameule" izenarekin ezagutzen dutena / GURE IRRATIA\nMP3 jaitsi (56 Mo)\nDonibane Lohizune-Ziburuko badia itsasontziz zeharkatzeko parada ekartzen du Le Passeur itsasontziak aspaldian, bainan apiriletik talde berri batek erosi du barkua.\nEgunero joan-jinkari lana egiten du, udan goizeko 8.40ean lehen abiatzea, eta azkena 18.40ean Donibaneko portutik. Aldaketa ekarri dute hala ere talde berrikoek, komunikazioan, izan behar lukeen lekua emanez euskarari, baita animazioak ere proposatuz, zintzur bustitze ateraldiak adibidez.\nArantxa Idiederrek trabeskatu du badia, taldeko laguntzaile den Izarne Molina eta Jonathan Leroy "Lameule" ontziko kapitainarekin.\nJakin zintzur bustitze ateraldientzat izena eman behar dela deituz 06.11.69.56.93 telefonora.


Zebra-muskuilua Ebrora iristen da Zaragozatik igarotzean | Consumer\nZebra-muskuilua Ebrora iristen da Zaragozatik igarotzean\nArriskua dago ibaiaren berezko txirla bat kontserbatzeko\nZebra-muskuiluak espazio berriak kolonizatzen jarraitzen du Espainian. Zaragozako hiriburutik igarotzen den Ebroko tartean aurkitu dira bibalbio ñimiño horren lehen larbak, eta hori gutxi balitz ere ez da jangarria.\nItsaso Beltzean eta Kaspiarrean sortu zen espezie hori, eta uren oreka ekologikoari eragiten dioten eta kostu ekonomiko handiak eragiten dituzten populazio handietan kontzentratzen da; izan ere, hodietan pilatzen dira, hodiak buxatzen dituzte eta garbiketa- eta mantentze-lan etengabeak egitera behartzen dute.\n90eko hamarkadan Ebroko Delta aldera iritsi zen. 2005ean, Jucar-en izango zela baieztatu zen. Ebron bizkor hedatu da. 2001. urtera arte, koloniak Katalunia aldera mugatzen ziren, baina urte horretan aurkitu ziren lehen aleak ibaiaren Aragoiko tartean.\nOntziz edo arrantza-aparailuz aldatzearen laguntzaz, zebra-muskuilua Mequinenzako (Zaragoza) urtegira iritsi zen. Presa horretan lehen aleak aurkitu ziren iaz, eta, gaur egun, espezie horrek erabat kolonizatutako eremua da ondorio guztietarako.\nEbroko Ur Konfederazioak (CHE) orain berretsi du zebra-muskuiluko larbak agertu direla Ebro ibaiaren tartean, Zaragoza hiriburutik igarotzean, bildutako ur-lagin batean. Zehazki, Ranillasko meandroan, 2008ko Expoa hartuko duen eremua eraikitzen ari den eremua.\nHalaber, zebra-muskuilu helduak agertu dira Sobrongo urtegian, Burgos probintzian, eta presa horretatik behera, baita Arabako Puentelarrako jauzi hidroelektrikoan ere.\nZebra-muskuilua Ebroko uretan hedatzeak arriskuan jar dezake “Margaritifera auricularia”, ibai horretako txirla esklusiboa, eta ibaiko karramarroa, duela 20 urtetik galzorian dagoena.


AHTaren kontrako ekintzek Durangaldeko hainbat errepide moztu dituzte • ZUZEU\n07:40 inguruan hasi dira protesta ekitaldiak. Lagun bi N-634 gainetik igarotzen den zubi batetik eskegi dira. Ertzaintzak bidea moztu behar izan du. Barne Sailak jakinarazi duenez, trafikoa 20 minutu beranduago ezarri da, protesta egin duten ekintzaileak errepidetik atera ondoren.\nSegidan, zortzirak baino lehentxoago, hainbat lagunek N-634 eta N-636 errepideak moztu dituzte, hormigoiz betetako bidoietan besoa preso, bidea erdian jarri direnean. Ondorioz, oraindik Abadiño, Zaldibar eta Atxondo arteko trafikoa geldirik dago.\nAbadiñon hiru lagun\nMatienan (Abadiño) lagun bik bloketatu dute bidea; N-634 errepidean, Matienatik Berrizerako norabidean, Markinarako bidegurutzera iritsi baino lehenago. Hormigoizko hiru zilindrotan besoak sartuta dituztela itxi dute bidea. Beso bana zilindroko banatan, eta erdikoan beso bi.\nErtzaintzaren furgonbetan bi, Gurutze Gorriaren unitatea bat eta su-hiltzaileen kamoia bat daude han inguruan. Baita 50 bat ikusle ere, Matinatik ehun metro eskasera egotera, zer gertatzen de jakin guran batu direnak. Oraintxe bertan, 09:55ean askatu dute su-hiltzaileek lehen ekintzailea. Ertzaintzak gaztea identifikatu du, baina ez dute atxilotu, gertaera bertatik bertara ikusten ari direnek ANBOTO astekariari azaldu diotenez.\nBigarrena ere aske Matienan\nOraintxe, 10:15ean, libratu dute Matienan hormigoizko zilindroetan preso zegoen bigarren laguna. Hura ere identifikatu dute, baina ez dute atxilotu.\nPreso zeuden lagun biak bidetik kendu arren, oraindik ez da trafikoa berrezarri. Izan ere, olioa ere zabaldu dute errepidean eta hura garbitzen ari dira.\nTrafikoa berrezarri dute Matienan\n10:30ean berrezarri dute trafikoa Matienatik Berrizerako N-634 errepidean. Oraindik, emaria normala baino astiroagoa da, baina apurka trafikoa normaltzen ari da.\nAtxondon, oraindik bidea moztuta\nAtxondon, Apata eta Elorrio artean moztu dute errepidea ekintzaile bik. Hirumet Hemen ere hormigoizko hiru zilindrotan sartuta dituzte beso biak. Su-hiltzaileek oraintxe (10:40) askatu dute ekintzaile baten beso bat.\nAtxondon trafikoa berrezarrita\nOraintxe, 11:15ean, askatu dituzte su-hiltzaileek hormigoizko zilindroetatik ekintzaile biak. Bidea noranzko bakarrean bakarrik berrezarri dute oraindik. Noranzko bietako trafikoa txandaka ari da ematen Ertzaintza.\nAtxondoko biak ere aske utzi dituzte\nAtxondoko ekintzaile biak identifikatu ditu Ertzaintzak, baina ez dituzte atxilotu. Desorden publikoa egotzita etxera notifikazio bat helduko zaiela esan diete. Trafikoa oraindik ez dute berrezarri (11:35). Bidezainak bidea garbitzen ari dira. Hala ere, han dauden testiguek ANBOTOri azaldu diotenez 10-15 minutuan berrezarrita egongo dela uste dute.\nSutagar: ekaitza eta barealdia


SOLOKOETXE BHI : THE FRONT PAGE\nThe Front Page / Azal Nagusia / Primera plana\n(Prentsa tailerrean ikusitako filma)\nEarl Williams (Austin Pendleton) poliziak hilketa leporatu eta heriotz zigorra gauzatzeko egun bakar bat falta zaion espetxeko preso bat da. Une berean, Hildy Johnson (Jack Lemmon), Chicago Examiner egunkariko kazetaria Peggy Grant (Susan Sarandon) pianojole gaztearekin ezkontzeko zorian da. Bikoteak Philadelphiara bizitzera joateko asmoa du, baina Chicago Examiner egunkariko Walter Burns zuzendaria (Walter Matthau) ez dago asmo horrekin bat, bere kazetari onena egunkarian gelditzea nahi baitu, hortaz Hildy eta Peggy banatzen saiatuko da. Burnsek Hildyk Williams presoaren urkatzeari buruzko erreportaia egin dezan nahiko du, baina Hildyk uko eginen dio. Osasun azterketan Earl presoak espetxetik ihes egitea lortu eta halabeharrez Hildyrekin kazetarien gelan topatuko da. Hildyk esku artean albistearen esklusiba bat duela ikusiz, Earl presoari elkarrizketa baten truk laguntzeko" prest agertuko da.\nBilly Wilder (1906ko ekainaren 22a - 2002ko martxoaren 27a) film gidoigile, zuzendari eta ekoizlea izan zen. Egungo Poloniako judutar jatorrizko familia batean jaioa, 1933an Ameriketako Estatu Batuetara joan zen. Hollywood-eko Urrezko Garaiko zuzendari onenetarikotzat jotzen da, haren film frankok kritikagileen zein ikusleen harrera beroa jaso zutelako.\nNiri ez zait asko gustatu, baina ez dut esango gustatu ez zaidanik ere. The Front Page –Azal Nagusia- pelikula, kazetaritzari buruz doala kontuan harturik, ez dago gaizki. (Maider Diez)\nFilmean zati interesgarriak egon dira: aldizkari bat egiteko, hasieran agertzen diren tresnak oso kuriosoak izan dira. Gustatu egin zait nola elkartzen zituzten argazkiak, hitzak... Ez nekien lehen aldizkariak horrela egiten zirenik. (Idauze del Valle).\nFilma asko gustatu zait. Orokorrean umore ona du, eta, nahiz eta zaharra izan, oso ona da. Nire pertsonaiarik gustukoena Walter izan da Chicago Examiner-eko zuzendaria. (Peio Kamara)\nArgitaratzailea NAGUSIA noiz 10:37


Sprint eta SUNET telekomunikazio-taldeek abiadura-errekor berria iragarri dute Interneten | Consumer\nSprint eta SUNET telekomunikazio-taldeek abiadura-errekor berria iragarri dute Interneten\nSarearen bidez informazioa segundoko 4,23 gigabitetara bidaltzea lortu dute\nSprint Estatu Batuetako telekomunikazio-taldeak eta SUNET Suediako bazkideak jakinarazi dute informazioa Internet bidez bidaltzeko azkartasunaren munduko errekorra lortu dutela, 4,23 gigabit segundoko markarekin. “Emaitza hori Guinness de los Récords liburuaren 2004ko edizioan aipatu den errekorra baino ia hiru aldiz hobea da”, adierazi zuen Sprint-ek jakinarazpen batean.\n“Interneteko erabiltzaileentzat, azkartasuna lehentasuna dutenentzat, balentria hori aldi berean zinemako 600 film osotara sartzearekin aldera liteke”, azaldu zuen Chase Cotton Sprint-eko sistemen ingeniaritzako zuzendariak.\nEstatu Batuetako taldeak esan zuen bere ingeniariek eta Swedish National Research and Education Network (SUNET) sare suediarreko taldeak 840 gigabyte bidali zituztela apirilean San Joseko (Kalifornia) ordenagailu batetik Luleako Unibertsitatean dagoen beste makina batera, 27 minutu baino gutxiagoan. Informazioa Sprint-eko nodoa eta SUNET sarea erabiliz joan zen, 4,23 gigabit segundoko.\nInternet2 partzuergoko batzorde kalifikatzaile batek egiaztatu zuen lorpena, informazioa transmititzeko lehiaketa babestu baitzuen, konpainiaren jakinarazpenean zehaztu bezala.\nabiadura errekor Internet-eu


Beteluko Inauteriak 2017 - Inauteriak\n10:30etan Hasiera eta KArrika-dantza plazan, jarraian kalejira herritik zehar 3indarock! elektrotxarangarekin.\n15:00etan Herri bazkaria frontoiean. Bai katering-erako baita autogestioarentzako txartelak beharko dira.\neta bazkalostean… Eman zazu showa!\nOndoren Zesuma dantzaldia\n00:30etan DJ Xabi Dantzaleku\nJai eta dantza, ezin gelditu!\nBeteluko Inauteriak 20172017-01-302017-01-30https://www.inauteriak.com/wp-content/uploads/2017/01/logo-inauteriak.pngInauteriakhttps://www.inauteriak.com/wp-content/uploads/2017/01/beteluko_inauterik_2017.jpg200px200px


Consento la cessió de les dades personals a empreses del Grupo Resa-Greystar per a l’enviament d’informació comercial.\ninclou posar-nos en contacte amb tu per informar-te sobre els detalls de productes, serveis i promocions que oferim i que puguin ser del teu interès actualment o en el futur. Així mateix, si ho consents mitjançant la casella que apareix al formulari, cedirem les teves dades a altres entitats del Grupo Resa-Greystar per tal que t'enviïn informació comercial. https://www.resa.es/es/aviso-legal/\nOngi Etorri Blas De Otero Unibertsitate Egoitzara\nJakin badakigu Blas de Otero Unibertsitate Egoitzan zure bizitzako ikasturte onenak pasako dituzula. Zergatik gaude hain seguru? Bilatzen ari zaren instalazio guztiak ditugulako, eta zure jarduera akademikoa eta ludikoa sustatzeko girorik onena dugulako.\nEgoitzaren kokapena ezin hobea da, hirigunean bertan dago, eta ondoan ditu zabalgunea, alde zaharra, Zabalburu plaza (hemen Leioako campusera doazen autobusak hartzen dira), Foru Liburutegia, Bilboko Alondegia Kulturgunea… Ederki gozatuko duzu Bilbok eskaintzen dizun guztiaz.\nBlas de Otero Unibertsitate Egoitzak banako apartamentuak ditu, eta baita etxean bezala sentiarazteko moduko gune komunak ere.\nApartamentuek, besteak beste, komuna, sukaldea eta wifia dute.\nBlas de Otero Unibertsitate Egoitza Euskal Herriko Unibertsitate Publikora adskribatuta dago, eta horrez gain, komunitate unibertsitario osoari irekitzen dizkio ateak.\nOngi etorri Bilbao-Bilbo\nPasea ezazu Itsasadarretik, har ezazu ontzia Deustuko Kanaleraino edo argazkiak atera itzazu Funikularretik (bista ederrak daude bertatik). Eta nola ez, bisita ezazu Guggenheim Museo ikusgarria, eta jan itzazu pintxo batzuk zure koadrilarekin hiriguneko tabernaren batean.\nBilbo itsasora irekia dago, non ur-kirolak, hala nola surfa, bela edo urpekaritza oso errotuta baitaude. Surf zalea izan ala ez, beti da interesgarria inguruko hondartzarik famatuenetako batzuetan, esaterako Zarauzko hondartzan (Gipuzkoa), Lemoizko hondartzan edo Itzurungo hondartzan (Zumaia) dagoen giro berezia sentitzea. Horrez gain, Bilbon beti daude ikuskizunak, hala nola musika, antzerkia, dantza eta zinema jaialdiak. Izan ere... Bilbon asko dago deskubritzeke!\nBila ezazu zure unibertsitatea Aukeratu UnibertsitateUniversidad del País Vasco\nBlas de Otero egoitzan bizitzearen abantailetako bat kokapena da, hirigunean baitago. Hori dela eta, oinez, metroz edo autobusez mugitu ahal izango zara Bilbo osotik. Horrez gain, minutu gutxitara dago Zabalburun dagoen Renfeko geralekutik, eta ondorioz, xarma duten inguruko herriak ezagutu ahal izango dituzu.\nAukera ezazu mugitzeko modurik erosoena.\nOrdutegiei, ibilbideei eta antzekoei buruzko informazio gehiago nahi baduzu, kontsulta ezazu hemen:\nTomas Alfaro Fournier U. E.\nEzagut ezazu Tomas Alfaro Fournier U. E.


EN ABRIL, CONCIERTO SOLIDARIO Y PRIMERA SALIDA INTERNACIONAL DEL AÑO | Orfeón Donostiarra\nEN ABRIL, CONCIERTO SOLIDARIO Y PRIMERA SALIDA INTERNACIONAL DEL AÑO\nOrfeoiak Donostiako Koruko Andre Mariaren basilikan kontzertu solidarioa emango du hilaren 23an, Bikarte ongintzako elkarteak antolatuta Txernobylgo hondamendiaren 30. urteurrena dela eta. Askotariko programa eskainiko du Orfeoiak, Sainz Alfarok zuzenduta eta Gerardo Rifón organistak lagunduta.\nBikarte ongintzako elkartea 1997an sortu zen, Gallartako hainbat sendik egoera txarrean zeuden haur errusiar batzuk udako oporraldiak igarotzera ekarri zituztenean. Harrezkero, elkartea Euskadi osoan zabaldu da eta osasuna eta familiaren goxotasuna behar dituzten 1.700 neska-mutili baino gehiagori egin diete harrera. Ibilbide horri errekonozimendua egin zion Eusko Jaurlaritzak, eta 2007an Erabilgarritasun Publikoko Erakunde izendatu zuen.\nUrteko lehendabiziko nazioarteko irteera Toulousera izango da. Bertan, Toulouseko Kapitolioaren Orkestra Nazionalaren Halle aux grains aretoan, abesbatzak eta orkestrak Berliozen Romeo eta Julieta interpretatuko dute elkarrekin hilaren 29an, Tugan Sokhiev maisuak zuzenduta, Julie Boulianne (mezzosopranoa), Loïc Felix (tenorra) eta Patrick Bolleire (baxua) solistekin. Kontzertu hori Radio Classique irrati-kateak emango du zuzenean.\nObra Shakespeareren tragedian oinarrituta dago, eta Berliozek «sinfonia dramatiko» gisa definitu zuen. Abesbatzak rol nabarmena izango du obraren interpretazioan. Parisen estreinatu zuten 1839ko azaroan, konposatzaileak berak zuzenduta. Harrezkero, musika erromantikoko erreferente ezinbestekotzat jotzen da. Abesbatzaren hitzaurre zabalduaren ondoren, hiru orkestra-mugimendu izango dira, eta piezak amaiera koral bikaina du.\nDonostiako Orfeoiak 2010eko Musika Hamabostaldian estreinatu zuen, Mariinsky Antzokiko Sinfonikoarekin eta Valeri Gergiev zuzendariak gidatuta; harrezkero, ez du interpretatu.\nToulouseko Kapitolioko Orkestra Nazionala XIX. mendearen hasieran sortu zuten, Toulouseko Kapitolioko antzokiko operetan jotzeko. Donostiako Orfeoiarekin harreman artistiko luzea du; hain zuzen, Michel Plasson orkestraren zuzendari zen garaitik. Haren gidaritzapean kontzertu ugari eman zituen Orfeoiak, baita nazioartean arrakasta handiko diskoak grabatu ere. Tugan Sokhiev 2005ean haren kargu egin zenetik, bi musika-taldeen arteko harremanak jarraitu ez ezik estutu ere egin dira. Donostiako Orfeoiak Stravinsky, Borodin, Prokofiev, Mussorgsky, Rachmaninov eta tankerako konposatzaileen programak interpretatu ditu; Sokhiev zuzendariaren beraren hitzetan, abesbatzaren ezaugarriak bikain egokitzen dira soinu ahaltsua eta aberatsa eskatzen duten konposatzaileon lanetara. Baina Berlioz, Verdi edota Beethoven ere interpretatu dituzte elkarrekin. Guztira 24 kontzertu. Azkena, Parisko Philharmonie areto berriaren estreinaldian, 2015ean, Berliozen Requiemarekin.


Herritik eta herriarentzat - Elorrioko Txintxirri Ikastola\nHerritik eta herriarentzat\n» Herritik eta herriarentzat\nIKASTOLEN ELKARTEKO LEHENDAKARIA\nMigel Muñoak Donostian lehen ikastola ireki zuela ehun urte beteko dira aurten. Mendeurren garrantzitsua euskarazko irakaskuntzan eta ikastolen munduan. Urte asko igaro dira, eten mingarriak tarteko. Gaur egungo ikastolen hazia izan zen duela ehun urteko hura, baina egungo ikastolen ernamuinak 60.eko hamarkadan aurkitu behar ditugu. Aurtengo ikasturtearen hasierako ekitaldian, mende erdia betea duten ikastola aitzindari horiek omendu genituen. Merezitako omenaldia, haietatik baikatoz, eta haiek hasitako bidea urratuz iritsi garelako garena izatera: Euskal Herri osoan errotuta gauden 106 ikastolak, 4.500 irakaslek, 500 profesionalek, 51.365 ikaslek eta parte hartze zuzena duten haien gurasoek osatzen dugu ikastolen komunitatea.\nHerritik eta herriarentzat sortu ginen, helburu nagusi batekin: euskara diglosiara eta euskal kultura onenean ere folklorismora eramanak zituzten hezkuntza sistema espainiar nahiz frantziarraren aurrean, kalitatezko hezkuntza eskaintzea euskaraz eta euskal kultura bultzatuz. Urte hauetan hori izan da gure ekarpen nagusia.\nIa hutsetik abiatuta, baina konpromisoz, auzolanez, elkartasunez eta elkarlanez lortu genuen pedagogiarik aurrerakoi eta aurreratuena garatzea, berariaz sortutako ikasmaterialez, eta, aldioro, munduan garatzen ari ziren aurrerapenei so eginez eta gureganatuz. Hori dena, irakasle, ikasle eta gurasoen arteko kohesio handiari esker.\nGure izateari lotuta dauden ezaugarri horiei esker gara garen bezalakoak. Eta uneoro ezaugarri horiek lantzen, indartzen eta sendotzen ari gara, etorkizuneko erronkei aurrea hartu eta behar bezala erantzuteko.\nEta ibilian gabiltza. Batetik, ikastola bakoitzaren barne kohesioa indartzen, eta premiei erantzuten eta baliabideak garatzen. Era berean, ikastolen arteko sarea indartzen, erakunde osoa ehuntzen. Europar kooperatiba gara dagoeneko, eta Elkartasun Ikastolak europar kooperatiba ere sortu dugu, gure elkartasun kutxaren kudeaketarako. Erakundetze prozesu honek indartu egin gaitu, eta gure arteko harremanak estutu egin ditu.\nBestalde, ez gara geldi egon hezkuntza erronkei erantzuteko orduan. XX. mendean euskara eta euskal kultura sendotzea izan ziren gure erronkak. Mende berri honen hastapenean, euskal curriculuma garatzea eta ezartzea da gure apustu sendoa. Eta, horrekin batera, hezkuntza paradigma aldaketa daukagu. Ikasturte honetan hasi dugu, EKI proiektuaren bitartez.\nEuskal curriculuma ardatz izanik, konpetentzietan oinarritutako hezkuntza eredua jarri dugu martxan, integrazioaren pedagogiaren bidez. Ikasle euskaldun eleaniztunak nahi ditugu, Informazio eta Komunikazio Teknologietan trebatuak. Ikasle buru-askeak izatea dugu helburu, beren burua eta ingurua ezagutzeko eta bizitzan zehar izango dituzten erronkei eta arazoei irtenbide egokiak bilatzeko tresnak eta baliabideak emanez.\nHezkuntza paradigma aldatzeak lanketa ikaragarria dakar. Ikastolen Etxeko talde profesionalak izugarrizko esfortzua egin du. Baina konbentzimendu osoz egindako lana izan da, eta emaitzak ere halakoak ari dira izaten. Espero genuen. Esku artean genituen iazko ikasturtean proba pilotuak egin ziren ikastoletako emaitzak. Aurten, ikastola guztietan martxan ari dela, iazko emaitzak berresten ari gara. Aldaketak oso harrera ona izan du.\nHezkuntza paradigma aldaketak, noski, prestakuntza egokia behar du irakasleentzat ere. Eta joan den ikasturtetik, ehunka irakasle murgilduta daude hezkuntzan urteetan izan den aldaketarik handienerako trebatze lanetan. Lehendik ere oso garrantzitsua zen prestakuntza; orain gakoa da. Hezkuntza eredu sistema berria urterik urte joango gara ezarriz, eta lehen urteok markatuko dute bidea. Beraz, irakasleen prestakuntza alorra ezinbestekoa izango dugu.\nHarrokeriarik gabe, baina harrotasunez esan dezakegu garai berrietara egokitzen ere aitzindari garela. Euskal Herrian bezala, atzerrian ere interes handia piztu dugu, eta gure eredua azaltzen aritu gara hainbat herritan, eta hainbat herritatik etorri zaizkigu gure eredua ezagutzera. Iragan asteazkenean, esaterako, Gironako Unibertsitateko Pedagogia fakultateko ordezkaritza batek bisita egin digu Ikastolen Etxera. Asteazken honetan, berriz, Japoniako Hezkuntza Ministerioko ordezkaritza bat hartuko dugu.\nGai hauetan sakonago mintza gintezkeen, gauza gehiago esan ere egin genezakeen. Baina ez da dena guk azaltzea. Egunotan, milaka familia euren haurrak lehen aldiz matrikulatzen ari zarete. Lerroon bidez, beraz, ikastola bizitzera animatu nahi zaituztegu, gure eredua ezagutzera, zuek ere ikastola izatera. Horregatik, duela ehun urte esaten hasi ginen bezala, orain ere, zatoz ikastolara!


Irekia Eusko Jaurlaritza - Gobierno Vasco :: EHAA xedapena 201706035\nGaiak: DEIALDIA; LAGUNTZAK; IKERKETA ZIENTIFIKOA; IKERKETA-PROIEKTUAK; LANKIDETZA ZIENTIFIKORAKO HITZARMENAK; UNIBERTSITATE-ENPRESA EKIMENA; BERRIZTAPEN TEKNOLOGIKOA\nHurrenkenaren zenbakia: 201706035\nBestalde, unibertsitateen eta enpresen artean ekintza bateratuetarako ikerketa teknologikoari laguntzeko programak ere aurrera egin behar du. Izan ere, ekoizpen-ingurunea jabetuta dago zientzia- eta teknologia-ezagutzaren arloan dituen mugez; baina, nahiz eta euskal unibertsitateek eta eragile zientifiko-teknologikoek ahalmen zientifiko eta tekniko handia izan ezagutzei eta ekipamenduei dagokienez, ekoizpen-ingurunea ez da ari hori behar adina aprobetxatzen. Berrikuntza-prozesuak, arazo zehatzak ebazteko asmoz ezagutza zientifikoak eta teknikoak erabili eta aplikatzeko prozesua den aldetik, jadanik ez dio jarraitzen ohiko eskema linealari, zeinean oinarrizko ikerketatik ikerketa aplikatura pasatzen baita eta bertatik garapen teknologikora, ekoizpen- eta merkaturatze-prozesuan amaitzeko; aitzitik, era askotako loturetan oinarritutako dinamika berri bati erantzuten dio.\nBerrikuntza teknologikoa industria-ekoizpeneko enpresetan nabaritu ohi da, baina hainbat eragileren arteko elkarrekintza askoren ondorio da: ikerketa teknologikoko zentroak, unibertsitateak, enpresa-elkarteak, enpresa txiki eta ertainak, industria-talde handiak, azken erabiltzaileak, administrazio publikoak, etab. Berrikuntza, ondorioz, eredu elkarrekintzaile baten emaitza da, zeinean garrantzia handia ematen baitzaio eragileen arteko elkarrekintzari eta, egungo egoeran, haien arteko kontaktu- eta truke-mekanismoak sortzeari. Parte hartzen duten eragileen kulturak eta estrategiak aldatzea dakar horrek berarekin.\n1.– Laguntza-lerro bakoitzak onuradun mota ezberdinak ditu, baina beti izango dira Zientzia, Teknologia eta Berrikuntzaren Euskal Sarearen Erregistroan egiaztatutako erakundeak (aurrerantzean, ZTBES), zeina jasota baitago Zientzia, Teknologia eta Berrikuntzaren Euskal Sarearen osaera arautzeari eta eguneratzeari buruzko ekainaren 23ko 109/2015 Dekretuaren 28. artikuluan. Hona erregistro horretako zer kategoriatan egon behar duten erakunde eskatzaileek eskaera egiteko epea amaitu baino lehen:\n1.1.– OIAP lerroan, aipatu erregistroko kategoria hauetan egon beharko dute erakunde eskatzaileek:\n1.2.– UEP lerroan, honako hauek eska ditzakete diru-laguntzak:\nEgoitza Euskal Autonomia Erkidegoan duten unibertsitateetako ikerketa-egiturak. Agindu honetako 6. artikuluaren arabera prestatutako ikertzaile-taldeak izan behar dituzte plantillan. Ikerketa-taldeak «A» edo «B» talde moduan egiaztatuta dagoen ikerketa-talde baten parte izan beharko du, eta ez da euskal unibertsitate-sistemako ikerketa-taldeen jarduerak babesteko laguntzeko deialdiko diru-laguntzen onuradun izango.\n2.– Ezingo dira agindu honetan araututako diru-laguntzen onuradun izan Diru-laguntzei buruzko azaroaren 17ko 38/2003 Lege Orokorraren 13. artikuluan eta Euskal Autonomia Erkidegoko Ogasun Nagusiaren Antolarauei buruzko Legearen testu bategina onartzen duen azaroaren 11ko 1/1997 Legegintzako Dekretuaren 50. artikuluan adierazitako egoera batean dauden pertsonak edo erakundeak.\n2.– Deialdi honen ondorioetarako, 2018ko ekitaldian hasiko dira proiektuak gauzatzen, hots, 13.5 artikuluan aurreikusitakoarekin bat, emandako diru-laguntza onartzen denean. Betearazpen-fasearen amaiera proiektuan aurreikusitako iraupenaren araberakoa izango da, baina administrazio-jarduketak 2021eko ekainaren 30a baino lehenago amaitu behar dira, OIAP lerrorako, eta 2020ko ekainaren 30a baino lehenago, UEP lerrorako.\na.2.– Doktore diren langileak. (UEP lerroarentzat soilik).\n– Doktore diren laguntzaileen lanaldi osoagatik –hau da, urtean 1.600 ordu– urteko bakoitzeko 37.000 euroko diru-laguntza jaso ahal izango da. Proiektuan aritzeko lanaldia laburragoa izanez gero, urtekako lanaldi horren arabera kalkulatuko da kopurua, proportzioan.\n– Laguntzaileak doktore titulua izan beharko du; ezin izango da deialdian parte hartzen duten erakundeen plantillan aurrez aritutakoa izan, eta 2017an eskuratua izan behar du doktore-tesia.\nProiektuaren kargura eskuratutako ekipamendu bakoitzak urteko 18.000 euro baino gutxiago balio beharko du, BEZik gabe, eta erakunde onuradunaren inbentarioan jasota egongo da, harik eta proiektua gauzatzen amaitu arte, 4. artikuluan deskribatu bezala, eta, nolanahi ere, eskuratzen denetik gutxienez bi urtez. Deialdi honetatik kanpo daude esplizituki altzariak eta instalazioak, baita kudeaketarako ekipamendu informatikoa erostea ere.\n3.– Ez dira inola ere aintzat hartuko ez deialdi honen eskaerak egiteko epearen ebazpenaren aurretik egindako gastuak, ez 4. artikuluan adierazitako gauzatzeko aldia amaitu ondoren egindakoak.\n1.1.– OIAP lerroan, ikertzaileen zerrenda bat jasoko da erakunde bakoitzaren eskaeran; ikertzaileok, bada, laguntzaren xede den proiektuan lan egingo duen ikerketa-taldea osatuko dute. Hiru pertsonak, gutxienez, osatuko dute taldea proiektuak irauten duen bitartean. Gutxienez horietatik bik doktore-titulua izan behar dute, eta horien artean egon behar du taldea zuzenduko duen ikertzaile nagusiak, zeinak estatutupeko edo lan-kontratuko lotura bat izan behar baitu erakunde eskatzailearekin.\n1.2.– UEP lerroan, unibertsitate bakoitzaren eskaeran diru-laguntzaren xede den proiektuan lan egingo duen ikerketa-taldeko ikertzaile guztien zerrenda aurkeztu behar da; eskaeran parte hartzen duen erakunderen batekin kontratua izan beharko dute ikertzaile horiek. UEP lerroan, ezinbesteko baldintza da gutxienez unibertsitate onuraduneko ikertzaile-talde batek eta Euskal Autonomia Erkidegoan egoitza soziala duen enpresa batek parte hartzea proiektuan. 3.1.2.3 artikuluaren arabera, aukerakoa izango da lankidetzan diharduen erakunde baten parte-hartzea. Proiektuak dirauen artean, ikerketa-taldea gutxienez hiru lagunek osatuko dute, honela:\n– Ezingo dute deialdi honetako lerroetan parte hartu deialdi honetako bi lerroekin (oinarrizko ikerketako eta/edo ikerketa aplikatuko proiektuak egiteko laguntzak eta ezagutza unibertsitatetik enpresetara eramateko ikerketa-proiektuetarako laguntzak) parekagarriak diren aurreko deialdietan finantzatutako proiektuetan parte hartu duten edo parte hartzen ari diren ikertzaileek, baldin eta, eginbideak betetzeke izatearen ondorioz –emaitzak argitaratzea izan ezik–, eskaera aurkezteko unean oraindik euren jarduerak amaitu ez badituzte. Finantzatutako proiektu bat onartutako amaiera-data baino lehen bertan behera uzten bada, parte hartu duten ikertzaileek ezingo dute beste proiektu berri batean parte hartu, harik eta hasierako proiektu hori onartu zen unean aurreikusitako amaiera-data bete arte. Alderdi hori 18.2 artikuluan deskribatutako gutxieneko eskakizun galdagarritzat hartu denez, inguruabar horietan gertatzen diren proiektu-eskaerak ukatu egingo dira, eta gutxieneko horien gertatzezko ez-betetzeak diru-laguntza jasotzeko eskubidea galtzea ekarriko du.\n1.– Eskaerak aurkezteko epea agindu hau Euskal Herriko Agintaritzaren Aldizkarian argitaratu eta biharamunean hasiko da, eta 2018ko urtarrilaren 24a arte iraungo du. Aurkeztu ondoren, ezingo dira aldatu.\n2.– Agindu honetako I. eranskinaren arabera bete beharko da eskabidea. Eusko Jaurlaritzaren egoitza elektronikoaren esteka honetan egongo da erabilgarri deialdiko lerro bakoitzeko eskabide-inprimakia: https://www.euskadi.eus/ayuda_subvencion/2018/proyectos/y22–izapide/es/\n4.– OIAP lerroko 2. modalitateko eskabideen kasuan, parte hartzen duten erakunde guztiak izango dira eskatzaileak –3. artikuluan aurreikusitako erakundeak ere izan beharko dute–. Haietako bat proiektuaren koordinatzailea izango da: proiektuaren garapenaz arduratuko da, eta Administrazioarekiko solaskidetza eta harremanak bere gain hartuko ditu. Berariaz adieraziko da hori eskabidean, baita erakunde laguntzaileak zein diren ere. Urrats hori egin ondoren baino ezingo dute erakunde laguntzaileek beren eskabidea aurrekoari lotu. Gainerakoan, banakakoaren modu berean egingo dute.\n6.– Diru-laguntzaren eskabidea aurkeztearekin batera, erakunde eskatzaileak baimena emango dio organo kudeatzaileari zuzenean egiazta dezan betetzen dituela Diru-laguntzei buruzko azaroaren 17ko 38/2003 Lege Orokorraren Araudia onartzen duen uztailaren 21eko 887/2006 Errege Dekretuaren 18. eta 19. artikuluetan aurreikusitako betebeharrak.\nEusko Jaurlaritzaren egoitza elektronikoaren iragarki-taulan (https://www.euskadi.eus/y22–ediktu/es/)argitaratuko da akatsak zuzentzeko jakinarazpena, eta jakinarazi eta biharamunetik aurrera izango ditu ondorioak.\n2.– Honako hauek osatuko dute batzorde hori: Amaia Esquisabel Alegría, Ikerketako zuzendaria, zeina batzordeburu izango baita; Miren Artaraz Miñon, Unibertsitate Politika eta Koordinazioko zuzendaria, eta Juanjo Ruiz de Mendoza Txabarri, Ikerketa Zuzendaritzako teknikaria.\n3.– Proiektuen ebaluazioak bi fase izango ditu. Lehenik, onartu den eskaera bakoitzari buruzko txostenak eskatuko dizkio Hautaketa Batzordeak Ekonomia, Industria eta Lehiakortasun Ministerioko Koordinazio eta Ebaluazio Azpidibisioari, zeinak 11. artikuluan aipatzen diren irizpideetarako puntuazioa ezarri beharko baitu, lerro bietan 8 zenbakia duen irizpiderako izan ezik, hurrengo artikuluan azaltzen denaren arabera.\nBigarrenik, Hautaketa Batzordeak berak baloratuko du 8. irizpidea –proiektu bakoitzak EAEko ikerketarako estrategiei eta plangintzei begira duen garrantzia neurtzen duen irizpidea–; eta, azkenik, 10. irizpidea ere berrikusiko du, artikulu honen 2.2 zenbakian adierazitakoari jarraituz.\n2.2.– 10. irizpidea berrikusiz, Hautaketa Batzordeak egiaztatu nahi du lankidetzan diharduen erakunde parte-hartzailea bat datorrela 3.1.2.3 artikuluan adierazitakoarekin eta kanpo-ebaluazioaren balorazioa errespetatuko duela, halakorik dagoenean. Bestela, 0 puntu emango dira.\n4.– Onartutako aurrekontua 5. artikuluan ezarritako kontzeptuetara egokituko da, eta eskaeran planteatutako eta behar bezala egiaztatutako beharren arabera, eta Ekonomia, Industria eta Lehiakortasun Ministerioko Koordinazio eta Ebaluazio Azpidibisioaren txostenetan jasotako gomendioen arabera zehaztuko da. Urteka banatuko da diru-laguntzaren guztirako zenbatekoa, aipatu diren beharren eta onartutako lan-planaren arabera.\n13. artikulua.– Ebaztea, eta onartu edo uko egitea.\n3.– Eusko Jaurlaritzaren egoitza elektronikoaren iragarki-taulan (https://www.euskadi.eus/y22-ediktu/es/) argitaratuko da ebazpena, eta argitaratu eta biharamunetik aurrera izango ditu jakinarazpen-ondorioak.\nDiru-laguntza hau bateragarria da helburu berarekin beste erakunde finantzatzaile batzuek eman ditzaketenekin. Baldin eta ikerketa-proiektu batek beste instituzio baten deialdian edo Eusko Jaurlaritzako beste sail baten deialdian parte hartzen badu eta zati batean behintzat finantzatua izan bada, beste instituzio horren finantzaketak estaltzen ez duen zatia deialdi honen bidez osatu ahal izango da, baina guztirako finantzaketak ezingo ditu gainditu ikerketak dituen diru-beharrak. Gainfinantzaketarik detektatuz gero, dagokion diru-kopurua murriztuko da deialdi honen bidez emandako finantzaketan. Eskatzaileak argi eta garbi azaldu beharko du zein diren kanpoko finantzaketaren xedea, jarduerak, zenbatekoa eta banaketa.\n1.2.– Urteko txostenak: 15.2 artikuluan aurreikusitako 2. edo ondorengo ordainketak baino lehen aurkeztu beharko dira nahitaez. Erakunde onuradun bakoitzeko ikertzaile nagusiak, proiektua burutzeko urte bakoitza amaitzean, proiektuaren urteko txosten bat aurkeztu beharko dio organo kudeatzaileari. Txosten horretan honako hauek jasoko dira: proiektuaren helburuen erdieste-maila, izandako gorabeherak, ateratako emaitzak, eta urtean diru-laguntzatik benetan gastatu denaren zenbatespena. Horrekin batera, diru-laguntzari loturiko gastuaren gaineko egiaztagiriak eta ordainagiriak biltzen dituen zerrenda zehatz bat jasoko da.\n1.3.– Gastuaren amaierako ziurtagiria: proiektua betearazteko azken urtea amaitutakoan, dagokion urteko txostena aurkeztu ondoren, egindako gastu guztiaren ziurtagiria aurkeztu beharko du erakunde onuradunak, kontzeptuen araberako banaketa adieraziz eta, gerakinik balego, horiek ere justifikatuz. Era berean, proiektu bererako edo proiektuaren helburu partzialetarako jasotako sarreren eta egindako gastuen balantzea aurkeztu beharko du. Ziurtagiria aurkezteko epea, zeinak bat etorri behar baitu urteko txostenetan adierazitakoarekin, bi hilekoa izango da, proiektua amaitzen denetik hasita. Gastuaren guztizko betearazpenaren % 40 –gutxieneko eskakizun galdagarritzat hartua– baino gehiagoko ez-betetzeak 18.2 artikuluan deskribatutako diru-laguntza eskubidea galtzea ekarriko du berarekin.\n2.1.– Parte hartzen duten erakundeen arteko hitzarmena eta enpresaren ordainketa: lankidetza-hitzarmena izenpetu beharko da unibertsitate onuradunaren, enpresa parte-hartzaileen eta, halakorik bada, erakunde laguntzaileen artean, transferentzia teknologikorako erakunde baten bitartez (hala nola: BTBak, Unibertsitate-Enpresa Fundazioa, Estrategia Teknologikorako Unitatea edo beste batzuk). Hitzarmen horretan honako hauek jaso beharko dira: ekonomia-harremanak; ikerketaren garapenean erantzukizunak nola banatzen diren; proiektuaren emaitzen jabea nor den eta haien erabilera eta baliatzea zein izango diren, eta deialdiari dagokionez enpresek beren gain hartu dituzten betebeharrak.\n18. artikulua.– Diru-laguntzaren baldintzak aldatzea. Gutxieneko eskakizun galdagarriak.\nEuskal Autonomia Erkidegoko Aurrekontu Orokorren kontura emandako gastu-espedienteak aurretiaz izapidetzea arautzeari buruzko Ogasun eta Herri Administrazioko sailburuaren 2007ko apirilaren 26ko Aginduan aipatzen diren ondorioetarako, Euskal Autonomia Erkidegoaren 2018. urteko aurrekontu orokorretan behar besteko ordainketa- eta konpromiso-kreditu egokia egoteko baldintzapean gelditzen da agindu honetako laguntzen ebazpena.\nDeialdi honen aurka, nahi izanez gero, berraztertzeko errekurtsoa aurkez dakioke Hezkuntzako sailburuari, hilabeteko epean, deialdia argitaratu eta biharamunetik aurrera. Bestela, administrazioarekiko auzi-errekurtsoa aurkez daiteke, administrazioarekiko auzietako jurisdikzioaren aurrean, bi hilabeteko epean, deialdia argitaratu biharamunetik aurrera.\n– Hipotesiak eta helburu orokor eta operatiboak\nb) Ikerketa-taldeko ikertzaile bakoitzaren curriculum vitae laburtua (deialdiaren datatik azken sei urteei dagokiena). Ikertzaileak sinatu beharko du dokumentuaren orri bakoitza. Ezaugarri horiek dituzten dokumentuak bakarrik hartuko dira aintzat eta ez dituztenei akatsak zuzentzeko errekerimendua egingo zaie\nf) Parte hartuko duen ikertzaile bakoitzak sinatutako agiria (erantzukizunpeko adierazpena), 2018-2019 aldian aktibo dituen proiektuei zenbat denbora eskainiko dien, eta bakoitzak eskatutako proiektuari zenbat denbora eskainiko dion, 6.2 artikuluaren arabera\nEBAZPENA, 2017ko uztailaren 7koa, Unibertsitate eta Ikerketako sailburuordearena, Hezkuntza, Hizkuntza Politika eta Kulturako sailburuaren 2016ko urriaren 31ko Aginduaren bidez deitutako laguntzen onuradunen zerrenda argitaratzen duena. Agindu horrek Unibertsitate-Enpresa…


Urdulizko Udalak jendearentzat irekitako udal-instalazio denak itxi ditu - Urduliz - Hiruka.eus\nUrdulizko Udalak jendearentzat irekitako udal-instalazio denak itxi ditu\nHiruka.eus 2020-03-13 13:28\nKoronabirusaren krisia dela eta, jendearentzat irekitako udal-instalazio denen erabilera aldi baterako eteteko erabakia hartu du. Taldeko jarduerak, ikastaroak eta ekimenak ere etenaldia izango dute, printzipioz martxoaren 23ra arte, egun hori barne.\nHorrez gainera, Urdulizko Udalak pertsonen kontzentrazioak saihesteko neurriak hartuko ditu, ahal den neurrian. Hala, udaletxera behar-beharrezkoa denean bakarrik gerturatzeko deia egin diete herritarrei. "Eskaerei erantzuteko, herritarren arreta indartu egingo da telefono bidez 946 762 061, baliabide telematikoak eta antzekoak erabiliz", azaldu du Udalak ohar baten bidez.\nInformazio gehiagorako, sartu hemen.


Esnaola ahizpak, Idoia eta Eva, Jaengo maratoiean | DONOSTIARRAK Kirol-Kluba\nEsnaola ahizpak, Idoia eta Eva, Jaengo maratoiean\n2018, Uztaila 15 - 00:00 | muralde\nJoan den uztailaren 8an, igandea, Jaengo maratoia ospatu zen, oraingo honetan, La Salobreja-ko atletismoko pistan.\nEsnaola ahizpak, Idoia eta Eva, gure ordezkariak izan ziren lasterketa honetan.\nIrteera puntuan, goizeko 7,25etan, tenperatura 21 gradutakoa zen eta amaieran, hau gutxi ez bazen, 36 gradutakoa zen. Hori bai, hango beroa lehorra denez, biziki eskertzen da, baina hala ere… 36 gradu!!!\nEva Esnaolak bigarren egin zuen, lan bikaina benetan, 3 ordu 25 minutu eta 24 segundotako denborarekin. Irabazlea berriz, Pilar Mohamud izan zen, Evak baino 4 minutu gutxiagorekin (ez dezagun ahaztu Pilar Santa Clara Uharteko maratoiko irabazlea izan zela). Hirugarren postuan Ángela González izan genuen. Beraz, lagun arteko podiuma izan genuen.\nSari banaketaren amaieran antolakuntzak zenbait korrikalari omentzeko detailea izan zuen, hauen artean Eva Esnaola aurkitzen zelarik, hauen eskutik plaka eder bat jaso zuelarik.\nIdoia Esnaolak eginiko lana ere goraipatu beharrean gaude, 5 ordu 13 minutu eta 23 segundotako denbora batekin bere lasterketa oso gustura amaitu zuen, bere curriculumean maratoi berri bat atxikitzea lortu zuelarik.


Patinen gainean, aske - Nafarroako Hitza Patinen gainean, aske – Nafarroako Hitza\nPatinen gainean, aske\n2020, otsailak 07 Albisteak, gaiak, Gizartea, Kirola, nafarroa 385\nSortu zeneko mamiari eutsi dio roller derbyak, eta askatasun espazio bat izan nahi du kirol horrekin bat egiten duten guztientzat, oraindik ere; gizarteak arau bilakatutako ereduez harago, bazterrean gelditzen den errealitateari ere egin nahi dio so roller derbyak, kirolariak patinen gainean ahalduntzeko.\nEz da ohiko kirol bat, eta, kirolaz harago ere, badu zer erran. Herrialdean, Iruñeko Nafarriors taldea da roller derbyaren espirituaren ordezkari, eta bertze hamalau talderekin batera, Liga antolatu du aurten.\n1930eko hamarkadan du jatorria roller derbyak, Ameriketako Estatu Batuetan. Emakumeak aritu dira, batez ere, hasieratik. 40 urtez arrakasta izan zuen, eta txapelketak oso sonatuak izan ziren; haatik, gainbehera izan zuen. Baina errautsetatik biziberritu, eta gora egin du berriz. Euskal Herrira ere ailegatu da, eta ari da bidea egiten.\nArauak argiak dira: irristaketa pista batean jokatzen dute hamar pertsonak; bostek talde bakoitzeko. Talde bereko lau lagun batera jartzen dira hesi bat eginez, kontrako taldeko puntu-egilea (jammer) ez pasatzeko; aldi berean, haien taldeko puntu-egileak aurrera egitea ahalbidetu behar dute. Horretarako, lasterketak, bultzadak, blokeoak eta estrategia dira beharrezkoak. Eta hori guztia gurpil gainean.\nIkusgarria eta erritmo biziko kirola da roller derbya, baina ez die jokalariei mugarik jartzen parte hartzeko. Izan ere, haren oinarri nagusietako bat da edozeinek egiten ahal duela bat kirol horrekin. “Arautik kanpo dauden gorputzez osatutako kirol bat da gurea; pertsona trans eta ez-binarioak aritzen dira, eta emakume edo bolleren gorputz argal edo gizenek ere badute tokia”. Maia Ansa Diez de Urerenak dira hitzak. Duela urte eta erdi egin zuen bat Iruñeko Nafarriors taldearekin, eta ez du zalantzarik: “Proiektuak maila pertsonalean eta politikoan asetzen nau”.\nAurten martxan jarri duten Roller Derby Ligan ari diren hamabost taldeetako bat da Nafarriors. ARDE izeneko elkartea sortu dute talde horietako jokalari batzuek, eta autogestioaren alde egin dute Liga antolatzeko. Nafarriors taldeko jokalariek urtarrilaren 25ean izan zuten lehen partida, Insubmises Roller Derby Reus taldearen aurka. Porrot batekin hasi dute sasoia, baina martxoaren 14an izanen dute errebantxarako lehen aukera, Bartzelona Roller Derby taldearen aurkako bigarren norgehiagokan.\nGaraipena, halere, ez da Nafarriors taldeko kideen helburu nagusia. Patinen gaineko jokoaren bidez, “taldea indartu, ikasi eta gozatu” nahi dute, batez ere. Ikasteko prozesu horretan, roller derbyaren lehendabiziko urratsak gogoan izateko beharra nabarmendu dute jokalariek. “Roller derbya sortu zenean, emakumeak aritzen ziren, gainerako kirol espazioetan sartzea debekatzen zietelako. Beren lasterketa propioak antolatzen hasi ziren egoera horri aurre egiteko”, azaldu du Ansa Diez de Urek. Kirol horren bidez, egunerokoak ezartzen zizkien mugak apurtzen zituzten emakumeok, eta patinen gainean korrika eginez azaleratzen zuten muga horiek eragiten zieten amorrua.\nPistan, nolabait, beren alter ego-a eratzen zuten emakumeek, gurpilen gainean. “Hortik dator roller derby taldeko jokalarion derby name edo ezinena”, kontatu du Nafarriors taldeko kideak. Ansa Diez de Urek ere badu berea: patinak janzten dituenean, Gata Tangana bilakatzen da patinatzailea.\nKarrikan aurkitutako kartel baten bidez izan zuen jokalariak Nafarriors taldearen berri. “Emakume ausartak behar zituztela jartzen zuen, eta berdin zuela patinatzen jakin edo ez”. Ansa Diez de Urek bitan baino ez zituen patinak jantzi, taldearekin bat egin aurretik. “Roller derbyaz deus ere ez nekien. Baina harrera beroa egin zidaten, hasieratik”.\nTalde izaera horrek duen garrantzia berretsi du Nafarriorseko kideak, eta, horrekin batera, zaintzak taldean duen balioa. “Jokalari berri bat sartzen denean, beteranoetako batek babespean hartzen du, nolabait, prozesuan laguntzeko”.\nEzaugarri horiek berezi bilakatzen dute taldea, eta ekartzen dute kideen konpromiso handia. “Taldeko kide izan direnek eta orain garenok lortu dugu dugun guztia; inork ez digu deus oparitu. Horrek eman digu egun dugun indarra eta babesa”, nabarmendu du Ansa Diez de Urek.\nGorabeheraz betetako bidea izan da azken bost urteotakoa, baina oinarri sendoa lortu du taldeak jada. Hamahiru jokalarik osatzen dute, baina bertze hainbat pertsona aritzen dira taldea laguntzen, eta, denera, hogei lagun inguruko komunitatea osatzen dute.\nEzkabarten entrenatzen dira Nafarriors taldeko kideak, astean bitan. “Partida baten atarian, gehiago”. Nafarriors martxan jarri zuten kideek zailagoa izan zuten hasierako bidea, eta hastapeneko entrenamenduak karrikan egin behar izaten zituzten. Zailtasunak zailtasun, ez zuten etsi, halere.\nLigan ari diren taldeen arteko harremana ere hagitz ona dela azaldu dute jokalariek, eta elkar laguntzen saiatzen direla beti, beharra dutenean. Kanpoan inor ez uztea baita kontua. Taldea osatzea. Gozatzea. Patinen gainean askatasun espazioak sortzea.\n« “Gladys del Estalek eskubidea du biktimatzat har dezaten”\nMahai gainean da auzigaia »


Zaindu Zaitez | Errukula, landare mediterraneoa\nErrukula entsaladetan eta hornigaietan osagai moduan sarritan erabiltzen den landarea da. Beste uhaza edo belar batzuekin nahasten da.\nJatorri basatia du, eta erromatarren garaian erabiltzen zuten. Edonola ere, orain dela gutxira arte ez zen kontuan hartzen. 90eko hamarkadan, ordea, eliteko jatetxeek modan jarri zuten, eta ereiten hasi zen.\nHosto fresko bezain kurruskaria du, eta zapore handi-handikoa da, baita mingotsa ere bai. Oso erraz bateratzen da beste osagai batzuekin, osagarri ezin hobea delako. Oso erabilia da, entsaladetan nahiz arrain ketu edo gaiztuen hornigai moduan. Bere hostoak gordinik edo egosita jan daitezke. Sandwichetan, arrozean, pizzetan… ere erabiltzen da. Oso ospetsua da gastronomia italiarrean (pastan eta pizza batzuetan eransten da), frantsesean eta greziarrean.\nOndo-ondo garbitu behar da, eta hozkailuan gorde daiteke, plastikozko poltsetan, bi edo hiru egunetan.\nNutrizioari begira, C bitamina du, baita zuntza eta mineralak ere; esate baterako, potasioa, burdina edo magnesioa.


“Gernikako Arbola”, mokofinaren eta komediantearen arteko doinua — Eibar.ORG | Eibarko peoria\nHemen zaude: Hasiera / Blogak / Amatiño / “Gernikako Arbola”, mokofinaren eta komediantearen arteko doinua\nAmatiño 2020/05/15 22:40\n“Aresti, Iparragirreren alde” idatzi nuen aurreko batean, Txistulari aldizkarian (1970?) azaldutako Gabriel Aresti eta Inocencio Ledesmaren arteko eztabaidaz: Iparragirre ala Altuna, bietako nor izan ote zen Gernikako Arbola ereserkiaren musikagilea?\nHala ere, Iparragirrek Altunari musika-trebetasunik ukatu arren, jakinekoa da durangoarra Lekeitioko Eliza Nagusiko organo-jotzailea izan zela, bertako abesbatzaren sortzaile eta zuzendari, eliza-giroko edozenbat sonata, 'nocturno' eta moteteren egile, eta herri-giroko hainbat polka, mazurka, bals eta zortzikoren sortzaile. Baita, aldi berean, Liszt, Chopin, Haydn, Weber, Beethoven eta Mendelssohn maisuen interprete ere. Egia da, Arestiri jaramonik eginez gero, Altuna ez omen zela puntu bakoitzaren silabak kontatzeko gauza ere, baina Aresti… Aresti zen, areago elizgizon-kontuetan.\nNahiz Salvat (1945) eta Espasa (1970) entziklopediek iruzkin laburretan adierazi, Iparragirre izan zela letraren zein musikaren egilea, Antonio Arrillaga mediku elgoibartar ospetsuak jasotako 650 orrialdeko bilduman (Lo que se ha dicho de Iparraguirre / Iparragirre'ren-gan esan diranak. Elgoibar, 1953), ez da hain argi geratzen. Zer esanik ez, bigarren argitaraldia Bizkaian atera zenez gero (Bilbo, 1967).\nZenbait kasu gutxitan bati zein besteri egokitzen zaien arren egiletza, sarrien aipatzen den azalpena bien “lankidetza” da. Bada zalantzan jartzen duenik Iparragirre gai izan zitekeenik ere 5X8 eta 6X8 konpasak bere kasa bereizteko; bada segurtatzen duenik “konponketak” edo “armonizazioak” Altunak baino ezin izan zituela egin; eta Jose Manterola donostiarrak (lehen euskal kantutegiaren biltzailea eta XIX. mendearen amaieran euskal kultura zein literatura-mugimenduaren sustatzailerik nagusienetakoa) esan zuen, 1898 aldera: “Según parece, fue puesta en música (o quizá arreglada bajo la inspiración del autor de la letra) por un modesto pero estimable compositor, don Juan José Altuna”. Zentzu berean edo, Angel Cruz de Jaka historialari zumarragatarrak dio Altuna konposatzaileak “Iparragirreren inprobisazioak pentagramaratu” zituela (Iparragirre. Bere heriotzaren mendeurrenean. Donostia, 1982).\n**Biografía Universal de Claros Varones de Vizcaya (1892)" liburuak daraman tituluak dioena dioen arren, zerrendako lehen bizkaitar ospetsua María Josefa de Aedo (1766-1805) ermuarra da, eta ez da emakume bakarra, zinez, benetan, urri badira ere. Gipuzkoarrik ere bada, Javier María Munibe e Idiaquez azkoitiarra kasu, arbasoak bizkaitarrak izaki, Markinan ehortzia izan zelako, Xemeingo Andre Mariaren elizan.


Elkarretaratzea deitu du Oñatiko sare feministak biharko - Oñati - Goiena.eus\nElkarretaratzea deitu du Oñatiko sare feministak biharko\nOihana Elortza 2019-11-06 12:49\nAurretik egindako elkarretaratze bateko argazkia\nBaionan izandako erailketa sexistaren harira, "aski da, nazkatuta gaude" esateko deitu du Oñatiko sare feministak elkarretaratzea biharko, eguena, 19:00etan, Foruen plazan. Udalak ere bat egin du deialdiarekin. Albiste barruan dago prestatu duten oharra.\nBESTE EMAKUME BAT ERAILA EUSKAL HERRIAN!\nEMAKUME BAT ERAILA IZAN DA BAIONAN\nASKI DA! Nazkatuta gaude!\nBeste erailketa matxista bat gertatu da asteburu honetan, laugarrena dugu aurten Euskal Herrian: gogoan zaituztegu!!! 53 urteko emakumea erail berri du bere bikotekideak Baionan (Lapurdi). Gizonak aurrekariak ditu genero indarkeriagatik, baina horrek ez du ekidin erailketa berri hau.\nHauteskunde kanpainan indarkeria matxista bera ukatzen dituzten diskurtsoak entzun behar izaten ari gara, baita arazoa xenofobiaz mozorrotzen duten diskurtso faxistak ere. Baina non daude emakumeok pairatzen ditugun biolentziei aurre egiteko politika integralak eta babes neurriak? Indarkeria matxistaren muinera ez doan jendarte honetan, geroz eta ugariagoak dira zigorrean, segurtasun polizialean eta beldurrean sakontzen duten jarrerak. Euskal Herriko Mundu Martxan ozen diogu: justizia patriarkalak, kontrolaren eta xenofobiaren politikek aurrean izango gaituzte!\nDurangon ospatu ditugun V. jardunaldi feministetan azaleratu dugu Euskal Herriko Mugimendu Feministak indarkeria matxistaren aurkako borrokan izan duen lidergotza. Azken hamarkadetan jendarteratu dugu emakumeon aurkako indarkeriak ez duela mugarik, bizi garen sistema kapitalista patriarkalaren ezinbesteko tresna delako, eredu honek sortzen dituen botere harremanak betikotzeko tresna. Modu berean, indarkeria matxista bestelako biolentzia batzuekin elkarlotzen dela agerian utzi dugu, arrazismoa edo klasea, kasu.\nEz dira modu isolatuan eta bakartuan ematen diren erasoak, hainbat hedabideek aditzera ematen duten moduan. Gure kultura aparatuan, komunikabideetan, estatuan, lan merkatuan, familian edota hezkuntza sisteman birproduzitzen den matxismoak hiltzen gaitu. Honen aurrean, agente sozial, politiko eta instituzional guztien ardura pertsonal eta kolektiboa ezinbestekoa da. Dena esanda dago, hitzetatik praktikara pasatzeko garaia da.\nEmakumeen Mundu Martxatik gogor salatzen dugu Baionako erailketa eta azaroaren 7an eta 8ean egingo diren mobilizazioetan parte hartzeko deia egiten dugu! Honekin batera, elkar babes eta autodefentsa feministarako deia egiten dugu, gure bizitzak direlako jokoan daudenak. Feministok erantzuteko prest gaude! Martxan jarraituko dugu, elkarrekin, borrokan denak aske izan arte!!!\nEHko EMAKUME MUNDU MARTXAREN PLATAFORMA\n2019ko azaroaren 6an, Euskal Herrian


Tilques - Wikipedia, entziklopedia askea.\n50° 46′ 39″ N, 2° 12′ 15″ E / 50.7775°N,2.2042°E / 50.7775; 2.2042Koordenatuak: 50° 46′ 39″ N, 2° 12′ 15″ E / 50.7775°N,2.2042°E / 50.7775; 2.2042\nSaint-Omer, Salperwick, Serques eta Zudausques\n564 (%51.3) 535 (%48.7)\nTilques Frantziako udalerria da, Pas-de-Calais departamenduan dagoena, Hauts-de-France eskualdean. 2013an 1.052 biztanle zituen.\n2007an Tilques udalerrian erroldatutako biztanleak 1.052 ziren. Familiak 393 ziren, horien artean 78 pertsona bakarrekoak ziren (39 bakarrik bizi ziren gizonak eta 39 bakarrik bizi ziren emakumeak), 117 seme-alabarik gabeko familiak ziren, 171 seme-alabak dituzten bikoteak ziren eta 27 seme-alabak dituzten guraso-bakarreko familiak ziren.\n2007an 474 etxebizitza zeuden, 401 familiaren etxebizitza nagusia ziren, 53 bigarren erresidentzia ziren eta 19 hutsik zeuden. 460 etxeak ziren eta 14 apartamentuak ziren. 401 etxebizitza nagusietatik 321 bere jabearen bizilekua ziren, 73 alokairuan okupaturik zeuden eta 7 doan lagata zeuden; 2 etxek gela bat zuten, 19 etxek bi zituzten, 39 etxek hiru zituzten, 73 etxek lau zituzten eta 268 etxek bost zituzten. 352 etxek euren parking plaza propioa zuten azpian. 170 etxetan ibilgailu bat zegoen eta 202 etxetan bat baino gehiago zituzten.\nTilques udalerriko biztanleria-piramidea 2009an .\n2007an lan egiteko adina zuten pertsonak 712 ziren, horien artean 514 aktiboak ziren eta 198 inaktiboak ziren. 514 pertsona aktiboetatik 457 lanean zeuden (244 gizon eta 213 emakume) eta 57 langabezian zeuden (20 gizon eta 37 emakume). 198 pertsona inaktiboetatik 80 erretiraturik zeuden, 61 ikasten zeuden eta 57 "bestelako inaktibo" gisa sailkaturik zeuden.\n2009an Tilques udalerrian 415 unitate fiskal zeuden, 1.126,5 pertsonek osaturik. Pertsona bakoitzeko diru-sarrera fiskalaren mediana urteko 17.874 euro zen.\n2007an zeuden 36 komertzioetatik, 1 janari enpresa zen, 2 bestelako produktu industrialen fabrikazioko enpresak ziren, 3 eraikuntza enpresak ziren, 11 ibilgailuen saltze eta konpontze enpresak ziren, 1 garraio enpresa zen, 5 ostalaritza eta jatetxe enpresak ziren, 3 higiezinen enpresak ziren, 5 zerbitzu enpresak ziren, 1 administrazio publikoko enpresa zen eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 11 zerbitzu publikoetatik, 4 ibilgailuen konpontzeko eta nekazaritza tresnetako lantokiak ziren, 1 zurgina, 1 iturgina, 3 ile apaindegiak eta 2 jatetxeak.\n2000. urtean Tilques udalerrian 29 nekazaritza-ustiategi zeuden, 805 hektarea erabiltzen.\nBNF: 152692601 (data)


EUTG Unibertsitatea - Auñamendi Eusko Entziklopedia\nEstudios Universitarios y Técnicos de Gipuzkoa (EUTG), jesuitek Donostian sortu zuten unibertsitatearen izena da, Ignacio Errandoneak 1956an sortuta.\n1961an ikasketa zentroak Urumea ibaiaren ondoan oraindik egoitza finko bat ez zuenez, Mundaiz ikastetxearen alboan zentro berria altxatzea erabaki zuten. Ikasketa zentroaren ibilbidea oraindik luzea ez bazen ere eta, hasieran, eskaintza zenbait ikasketa zehatzetara mugatuta egon, hasieratik asmoak handiak izan ziren. Izan ere, eraikinak jaso behar zituen funtzioak programan bildu zirenean, ez zirudien arkitektonikoki lan erraza izango zenik. Proiektuak jaso behar zituen eginkizunen artean hauek nabarmentzen ziren: ikasgelak, irakasleentzako bulegoak, idazkaritzak, liburutegiak, bileretarako gelak, taberna eta jatetxea, eta gainera, jesuitentzat bizitzeko egoitza eta eliza bat.\nProiektua aurrera ateratzeko eskaintza Miguel Oriol e Ybarra arkitekto madrildar gazteak jaso zuen. 1960an Estatu Batuetan -Yale izeneko unibertsitatean- arkitektura ikasketak amaitu ondoren, berriro Espainiara itzuli eta Madrilen ireki zuen bere estudioa. Beraz, EUTG Unibertsitateko egoitzaren eraikina bere lehen lana izan zen. Oriol e Ybarrak ikastetxe zentroko arduradunetik jaso zuen aholku bakarra hauxe izan zen:bete beharreko funtzioak lortu ondoren eraikuntzaren formarekiko askatasuna osoa zuela, berak nahi zuena egin zezan. Eta orduan sortu zen sorpresa. Garai horretan Estatu Batuetan eta baita Europako Arkitektura Eskola gehienetan modernotasuna eta arrazionalismoaren ikuspegi zorrotzena, sinpleena eta soilena miresten zen -Mies van der Rohe arkitekto alemanaren "Gutxiago gehiago da" leloa jarraituz- eta, ondorioz, EUTG Unibertsitatea bezalako programa gehienetan material berriekin eraikitako forma geometriko lauen bitartez altxatzen ziren eraikinak. Oriol e Ybarrak aldiz, beste bide bat aukeratzea erabaki zuen, garaian organizista bezala ezagutzen zen bidea -eta erreferentzia nagusiak Frank Lloyd Wright arkitekto estatubatuarra edota Alvar Aalto finlandiarra izanik-, beste motatako eraikin bat eskainiz. Estilo honetan ezinbestekoak ziren hurrengo apustuak egitea: natura eta paisaiarekiko atxikimendua, historia eta iraganarekiko sentsibilitatea, eta orokorrean, arkitekturan formak eta materialak ulertzeko modu malguago baten alde egitea, funtzioari inoiz uko eginez, baizik eta beti gizatasunez jokatuz, gizakia eraikinen erabiltzaile eta protagonista nagusia dela pentsatuz eta, ondorioz, berarentzako altxatzen direla kontutan hartuz.\nMiguel Oriol e Ybarrak hartu zuen lehen erabakia, eraikin bakar bat altxatu beharrean eraikin txikiz osatutako multzo anitza bat sortzea izan zen . Funtzio bakoitzari eraikin bat eskaintzea zen asmoz, ondoren guztiak espazioan lotuz, beraien arteko harremanen bitartez. Gainera, EUTG Unibertsitateak arkitekto madrildarrari eskaini zion orubea ez zen erraza eraikin bakar bat altxatzeko: Urumea ibaiaren beso batez inguratua zegoen,hiruki forma zuen eta ondoan, albo batean Mundaiz ikastetxea kokatuta zegoen eta beste alboan Maria Kristina Parkea.\nDena den, benetako sorpresa eta harridura Oriol e Ybarrak programaren eraikin bakoitza diseinatzen hasi zenean sortu zen, eraikin gehienak tamainaz txikiak egin baitzituen, formen aldetik laukiak kurbadunekin konbinatuz. Erabili zituen materialen hautaketa ere harritzekoa izan zen garai hartan: burnia eta hormigoia nagusiki eta agerian erabili beharrean, adreilua eta egurra erabili zituen. Multzoa osatzen zuten eraikin guztiak elkartzeko eliza eta patio handi bat kokatu zituen erdian eta, beraien arteko harremanak sortzeko, beste eraikinen artean patio txikiagoak eta pasabideez osatutako sare bat zabaldu zuen. Gainera, multzoari batasuna emateko asmotan, antzeko forma eta materialen erabilpenarekin batera, alde batetik hiruki formak eta hirugarren zenbakia eredu gisa aukeratu zituen eta, bestetik, eraikinen sabaian ere hiru isurialdeko teilatuak eraiki zituen -Euskal Herriko baserriei omenaldi bat egiteko asmotan-,guztietan teila berdina erabiliz, adreilua eta egurraren kolore tonoarekin bat egiten zuena.\nLanek luze jo zuten eta multzo guztia ez zen 1975era arte amaitu. Ondoren ere hainbat aldaketa egin ziren, unibertsitatea zabaldu eta handitu egin zelako -Deustoko Unibertsitatea bihurtu zen, ikasketa eskaintza sakonduz-. Horrela, 1979an eraikin berri bat altxatu zen aurreko estiloa errespetatuz, bertan gela berriak eta paraninfoa jasotzeko asmotan eta, larogeitamargarren hamarkadan, hasieran patio nagusiaren azpian gela gehiago egin ziren eta bukaeran eraikin berri bat altxatu zen, Ignacio Errandonea izenekoa, bertan funtzio eta zerbitzu gehiago jasotzeko asmotan.\nBaina benetako aldaketa 2008. urtetik aurrera gertatu zen. Une horretan Deustoko Unibertsitateak ikasketa eskaintza guztiz aldatu zuen. Zuzendaritzak eraikin berrien beharra aurreikusi zuen eta aurreko eraikin asko botatzeaz gain berriak eraiki ziren, hiru nabarmenduz Patxi Altuna, Dionisio Aranzadi eta Francisco Garate eraikinak. Proiektu hau Iñigo Guibert de Encio eta Iñigo Arizpileta Olano arkitektoen lana izan da. Prozesu honen ondorioz egun gutxi dira jatorrizko proiektotik mantentzen diren elementuak.


Janire Lazkano: "Espaloia gune fisiko bizia izatea nahi dugu" - Elgeta - Goiena.eus\nJanire Lazkano: "Espaloia gune fisiko bizia izatea nahi dugu"\nLarraitz Zeberio Lekuona 2016-11-04 10:30\nJanire Lazkano, Elgetako kultura zinegotzia.\nElgetako kafe antzokiaren kudeaketa esleitzeko lehiaketa publikoa hutsik geratu ostean prozedura negoziatua abiaraziko du Udalak, eta zabalik da izen-ematea. Kultura zinegotzi Janire Lazkanok xehetasun gehiago eman ditu.\nKafe antzokiaren kudeaketaren esleipena fase berri batean da. Prozedura negoziatua egingo du Elgetako Udalak, eta izaera publikoa izango du. Interesatuek hilaren 11ra arteko epea dute parte hartzea eskatzeko. Aurreko baldintza orokorrak izango dira negoziazioaren abiapuntua.\nProzedura negoziatua abiaraziko du Udalak. Zergatik?\nHainbat aukera sortu zitzaizkigun lehiaketa publikoa hutsik geratu ostean. Aukeren artean zeuden prozesua bertan behera uztea eta Espaloia itxita lagatzea, barne mailako prozedura negoziatu bat egitea, edo prozedura negoziatu hori publiko egitea eta edonori ematea bertan parte hartzeko aukera. Azken hori iruditzen zaigu aukera interesgarriena beste behin herritarrei luzatzen diegulako parte hartzeko aukera horrela. Eta inguruko herrietako jendeari ere bai, noski. Nahiz eta hasieratik finkatutako baldintza orokorretara ez heldu interesdunek aukera izango dute esateko antzokia zelan kudeatuko luketen.\nZeintzuk dira negoziagarri izango diren terminoak?\nLegeak ezartzen dituen puntu asko daude. Horiek ezingo ditugu negoziatu. Bai, ordea, alokairuaren inguruan, egutegiaren inguruan, kultura eskaintza emango den edo ez, hobekuntzen inguruan… Horiek bai izango dira puntu negoziagarriak.\nNoizko aurreikusten duzue Espaloia kafe antzokia zabalik egotea?\nLegeak epe batzuk markatzen ditu. Oraingoz azaroaren 11ra arteko epea ipini dugu interesa dutenek horrela adierazteko. Gero, denbora bat beharko dute nork bere proposamena aurkezteko, eta kontratazio-mahaiak erabaki beharko du zein den proposamenik egokiena. Egokiena bai Espaloia kafe antzokiarendako bai herriarendako. Erabaki hori hartutakoan ikusi beharko dugu zein denboretan jartzen den martxan antzokia; izan ere, esleipendunak dokumentazioa aurkeztu beharko du eta kontratua formalizatu beharko dugu. Horrek ere bere denbora eskatzen du.\nUdalak zer du buruan antzokirako?\nNahi duguna da azken urteetako gainbeherari behin betiko amaiera ematea. Nahiko genuke —eta parte hartze prozesuan horrela irten zen— herritarrekin batera adostea Elgetak zein kultura eskaintza behar duen. Espaloia gune fisiko bizia izatea nahi dugu zeinek ahalbidetuko duen kultura eskaintza hori aurrera eramatea.\nEta Udalak jarraipena egingo lioke antzokiaren martxari?\nElgeta herri txikia da eta jarraipena modu naturalean egiten da. Udala, gainera, parte aktibo izango da Espaloia kafe antzokian. Horretaz gain baldintza orokorrek aurreikusten dute beharra ikusiz gero Udalak ikuskaritza egiteko aukera izango duela 24 ordu lehenago eskaera eginda.\nProzedura negoziatua pausoz pauso\nEspaloia kafe antzokiaren kudeaketarako prozedura negoziatuan parte hartzeko interesa dutenek udaletxeko idazkaritzarekin jarri behar dute harremanetan —idazkaritza@elgeta.net edo 943 76 80 22—. Udalak azaroaren 11ra arteko epea zabaldu du interes hori agertzeko. "Jarraian, Udalak, prozedura negoziatuan parte hartzeko gonbidapena luzatuko die interes hori adierazi duten guztiei, eta aurretik egindako lehiaketa publikorako prestatutako baldintza orokorrak bidaliko dizkie; izan ere, horiek hartuko ditugu oinarri negoziatzen hasteko", azaldu du kultura zinegotzi Janire Lazkanok. "Ondoren, interesa dutenek epe bat izango dute nork bere proposamena aurkezteko. Kontratazio-mahaiak erabakiko du proposamen egokiena zein den".


Hazkunde hormona Bangkok. Hazkunde hormonaren erabilera Thailandian\nGaur egun asko gustatzen zaion droga bati buruz hitz egin nahi nuke\nsekretu gortina. Mirarizko droga hau deitzen da - hazkunde hormona.\nHazkunde hormona (hazkunde hormona, STH, HGH, somatotropina, somatropina) da\nHipofisi guruinaren aurreko lotauaren peptido hormona erabiltzen da\nkirol muskulu erliebea eratzeko. Lehen esleitu zen\n1956-n. Hazkuntzako hormona edo somatotropina izena (latinetik\ncatfish-body) delako gazteek azelerazioa eragiten duelako\nHazkunde lineala, batez ere hodi tubular luzeen hazkundearen ondorioz\nHazkuntzako hormona hipofisarioan askatzen da\nhipotalamoaren seinaleak. Hogei urte igaro ondoren, a\nPertsona gorputzaren bidez hormona horren ekoizpena murrizten du. Zahartzea\nGorputza hazkuntzako hormonen askapen-mailarekin lotzen da. Ondoren\n10 urte bakoitzeko hazkunde hormonaren ekoizpen-maila 15% jaitsiz.\nHazkunde hormona ez da sexu-desberdintasunak. Bere maila berdina da\ngizonezko eta emakumezkoentzat. Izan ere, droga duten erabilera\nHazkunde hormona debekatuta dago WADO (Munduko Dopinaren Antolakuntza),\nThailandian, droga horiek doakoak dira.\nHazkunde hormonaren abantailak sinestezina da. Ez dago asko\nkirol elikadura, peptidoak edo are anabolikoen esteroideak. Uste da\nHazkuntzako hormonak memoria onean eragin positiboa du, eta alderantziz\nzahartze prozesua eta azala gazteagoa egiten du.\nGainera, abantaila nagusiak hauek dira: gehiegizko gorputzeko gantzaren murrizketa, handitzea\nmuskulu masa, zimurrak murrizteko eta prebentzioa egiteko\nEtorkizuneko zimurrak hezur-hezurretako dentsitatea handitu eta\nsistema immunologikoa sendotzea.\nDemokrazia Demi Moore, Robbie Williams eta Madonna ospetsuak dira\nInjekzio hormonalak erabiltzen zituen, eta Stallonek ere legez kanpokoa zen\nHazkunde handiko hormona garraiatzeko Australiako mugaren bidez.\nThailandian erabat legez atera zen Thailandian.\nHazkunde hormonaren injekzioak praktikatzen dituzten medikuen ziurtagiriak uste dute\nbere zaleentzat arriskua gauza bakarra da: faltsutzat joko da. Horrelako\ntratamendua merkeagoa da eta Interneten hormona bat erosten baduzu, ez dago\nbeti ulergarria ez den substantzia bat lortzeko arriskua\nIradokitzen duten ikertzaileen iritzia ere badago ere\nDroga honen ezaugarri gaztetzeak asko exageratzen dira. eta\nHazkuntzako hormonak gorputza kaltetu dezake.\nBerrikuspen batzuetan, HGH bigarren mailako efektuak ordainduko zaizkio, hau da, besterik gabe\nezin du gogora. Adibidez, sabelaldea handitzea ez da zientifikorik\nberrespena. Hau posible da teorian HGH bateratzean bakarrik\nesteroideak eta janari kopuru handia kontsumitzen\nEra berean, hazkunde hormonak ez du eragiten testosterona, libidoaren mailan\neta sexu funtzioa, esteroideak ez bezala. Hazkuntzako hormona gizonentzat nahiko da\nseguru esfera intimo dagokionez. Thailandian ere uste da\nHGH-k tumoreak eragiten ditu, baina azterketa hori ez du errefusatu. Ezin du\nsoilik lehendik dauden tumoreen garapen azkarrez eragiten dute (aurretik\nhazkunde hormona hasi behar da emanaldia pasatzeko\nbaztertu prozesu horien garapena).\nBigarren mailako efektu garrantzitsuak garatzea gomendatzen denean\nHazkuntzako hormona dosi ahalgarriak ezinezkoa da. Beno, bide batez\nBigarren mailako efektu txikiei buruz, esan dezakegu erraz ezabatu direla,\nbatez ere botika gehigarririk gabe.\nHorren ondorioz, oro har, hazkunde hormona argudiatu daiteke\ndroga segurua da. Tailandiako bodybuilderen arabera, horien% 88%\nHGH hartzea oso eraginkorra da. Era berean, 86% benetan adierazi du\ngantz erretzea eta muskulu masa irabaztea. Hazkundea\n79% adierazi zuen potentzia-adierazleak. Aldi berean,% 80% baino gehiago\nErantzunek hazkunde hormonaren injekzio oso erraz toleratu dute. Alboko\nEraginak nabaritu ziren kirolarien% 23% moderatuan soilik\nhormona dosi. Funtsean, horiek lortzeko oztopo nagusia\nEz da arriskua, hazkunde hormonaren prezio altua eta zoragarria.\nHazkundea hormona hartzeari uzteko erabaki zuten guztiek hartu behar dute\nfinantza-egoera nahikoa ez izatea (azken finean, hormona\nnoizbehinkako erabilera edo dosi txikietan erabiltzeko ekintza nahiko ahula da), baina\nbaita kalitatezko produktuei buruzko informazioa ere.


KADETE EUSKAL LIGA 3. J: TAKEK ezustekoa urratu zuen BAKH-en - Euskal Saskibaloi Federazioa\nAlbisteak / Nabariak / KADETE EUSKAL LIGA 3. J: TAKEK ezustekoa urratu zuen BAKH-en\nKADETE EUSKAL LIGA 3. J: TAKEK ezustekoa urratu zuen BAKH-en\nDuela astebete La Casillan gertatu zen bezala, gipuzkoarrak garaipena lortzeko zorian egon ziren faboritoenetako baten kantxan. Mutilen multzoan, CB Santurtzi hirugarren postura igo da. Nesken multzoan, Mondragon Unibertsitatea Ointxe! Araskik lehen postua sendotu zuen Malosten.\nPorrotik jaso gabe mantentzen dira bai Fundación Bilbao Basket bai Fundación 5+11. Bi taldeek garaipenak lortu zituzten Gasteizen.\nErosoagoa izan zen bilbotarrena (58-93), ATE Asesores Araberriren aurka, hasieratik aurretik 2-10ko partzialari esker.\nGehiago sufritu behar izan zuten Joan Braulioren mutilek. 16 puntuko aldea izan ondoren bigarren laurdenean (46-30), TAKE-ren erremontada ikusgarria sufritu zuen talde gasteiztarrak: 4-16ko partziala aurretik ipintzeko (50-51). Eta 7 puntuko abantaila izan zuten Yon Gonzalezen mutilek, 5 minuturen faltan (60-67), baina etxekoek partida itxi zuten 17-2koarekin (77-71).\nHirugarren postua hartu du CB Santurtzi SK-ak, bigarren kanpoko garaipen jarraian: 43-74 Centro de Estudios Mikeldi USK-ren aurka.\nEta Musakolan, Mondragon Unibertsitatea aurretik izan zen 30 minutura arte (59-52), bere defentsa indarrari eta eraso bertikaltasunari esker. Baina garaiz erreakzionatu zuen Easo Mandoegik: 4-21eko partziala eta garaipena, 68-79ko emaitzarekin.\nPorrotik jaso gabeko taldeen arteko lehia Malosten eta hirugarren garaipen jarraian Mondragon Unibertsitatea Ointxe! Araskirentzat. Lehen laurden parekatua ostean, Alex Susorenek zuloa ireki zuten atsedenaldia baino lehen eta epaia eman zioten partidari azken laurdenaren faltan. Amaieran, 61-78.\nEaso Ibaeta Basket Lorea Gourmetek hiru garaipen ere ditu. Beti aurretik donostiarrak Movilteck ISB-ren aurkako derbian, baina etxekoek ez zuten inoiz amore eman. 0-12ko partzialak azken laurdenaren hasieran partida itxi zuen (28-42).\nUrretako derbi bizkaitarrean, denboraldiko lehen garaipena Bizkai Esne Ibaizabal-entzat. Hiru laurden parekatuaren ondoren (39-33), etxekoak ihes egin ziren 16-4ko partzialari esker (63-40).\nEta Ordizian, garaipen erosoa lortu zuen Centro de Estudios Mikeldi USK-ak (35-88).\n17/10/2020 M.Unibetsitatea Ointxe Vs Easo Mandoegi (L.V Cad.Masc)\n20 urria, 2020|Kadete Euskal Liga, Kadete Mutilak, Kadete Neskak, Nabariak|


Palentziako mendietan - www.txiribuelta.eus\nArgitaratua: 26 Maiatza 2021\nIrteera arin hau beste edozein bezala hasi zen.... "Alvaro, zer moduz? Bizikleta hartzen al duzu? Ni banago kokoteraino eta ahal bezain laster alforjak jarriko ditut, baina ez daukat planik...." eta handik egun batzuetara, @Rodamunduren erantzuna..... 4 egunetako mendi buelta bat, Palentziako mendietan.\nEta esan eta egin. Alvaro familiarekin egun batzuk pasatu zituen eta Aguilar de Campoon elkartu ginen, herriko plazan, eta zer edozer bazkaldu ostean mapari begira jarri ginen. Abiapuntua Salinas de Pisuergan jarri genuen. Bizikletak deskargatu, ura hartu, azkeneko begirada, eta aurrera! Nabaria zen presa, urduria eta gogoa.... horrenbestekoa zen zeren gauza batzuk autoan utzi genituen, tartean gauetan horren beharrezkoa den "lumas" txaketa berotxoa.... Gure patua da, beti gabiltza, biok, gauzak galtzen eta bilatzen... gure estiloa dela ematen du.\nLaster hasi ziren aldapak, bidexkak eta bizikletari bultzakadak.... horrelakoa da mendia.... baina azkenean lehenengo eguneko ibilbideak opari politak ekarri zizkigun: aspaldi ikusitako ilunabar politenetariko bat, espero ez genuen aterpe ederra, hartz baten markak, eta azkenik otso bat ikusi ahal izan genuen! Oso zaila izango zen hurrengo egunetan hori gainditzea...\nBaina bideak bazituen guretzako sorpresa gehiago, eta inguruaz gozatu genuen... Curavacas gure zain zegoen, eta Pinedako bailara, bere erreka garbiarekin....\nAzkeneko eguna, laugarrena alegia, Aguilarreko urtegian “bueltatxo” bat emateko gorde genuen, guk aipatu bezala, “hankak apur bat askatzeko”.... jejeje inozo bikotea gurea!. Ondoan, lo egiten, Burgosko emakume bi jarri ziren, eta “Camino románico palentino” egiteko asmoa zutela azaldu ziguten. Eta guk ez dugunez ezetz esateko ohitura handirik, harantz abiatu ginen. Hankak askatzeko gorde genuena 58 km-ko ibilbide luzea bilakatu zitzaigun. Baina beti bezala gozatzen.... azkeneko kilometroak izan ezik! Horiek beti daude soberan!!!\nGozatu dugu, eta etxetik pare bat ordura dagoen Palentziako mendiek aukera asko eta asko ematen dituzte, bai oinez, bai bizikletaz gozatzeko. Eta ze demonio, ederra da horrela bizitzea!


Covid-19 koronabirus kasuak: positiboak Euskadin, 2022ko urtarrilaren 24an\n94 pertsona hil dira Euskadin azken astean covid-19ak jota\nPublikatuta: 2022/01/24 09:46 (UTC+1) Azken eguneratzea: 2022/01/24 14:27 (UTC+1)\n3.223 positibo berri atzeman dituzte azken egunean, eta 14 eguneko intzidentzia metatua atzo 4289,56 kasukoa zen.\nErizain bat gazte bati PCR proba egiten. EFEren artxiboko irudia\nOspitaleetako presioa pixka bat jaitsi da EAEn, baina 122 pertsona daude ZIUetan eta 718 gela arruntetan\nAzken astean 94 pertsona hil dira Euskadin covid-19aren ondorioz, urtarrilaren 10etik 16ra bitarteko astean baino 16 gehiago, eta kopururik handiena ia urtebetean. Pandemia hasi zenetik 5.392 pertsona hil dira Euskadin koronabirusagatik, horietatik 70 urtetik gorako 4.685 pertsona.\nEusko Jaurlaritzako Osasun Sailak pandemiak autonomia erkidegoan izan duen bilakaerari buruzko datuak eguneratu ditu astelehen honetan; izan ere, kutsatzeen kopuruak eta intzidentzia metatuak behera egin dute.\nEuskal Autonomia Erkidegoko (EAE) ospitaleek, berriz, tentsionatuta jarraitzen dute, aurreko astean bezala, 112 pertsona zainketa intentsiboetako unitatean baitaude (aurreko buletinan baino hamar gutxiago) eta 730 gela arruntetan (aurrekoan 718 ziren).\nKoronabirusa duten pazienteen eguneko ospitaleratze kopuruak hobera egin du; izan ere, atzo 64 pertsona ospitaleratu behar izan zituzten, baina egia da igandeetan asteko gainerako egunetan baino ospitaleratze gutxiago erregistratu ohi direla. Edonola ere, eguneko ospitaleratzeen kopuru hori urtarrilaren 1etik izandako txikiena da. Ildo horretan, Gotzone Sagardui Osasun sailburuak esan du Euskadiko ospitaleratzeak "% 25 jaitsi" direla astebetean.\nAsteko positiboen kopurua nabarmen jaitsi da, eta, era berean, eragin handia izan du proba gutxiago egin izanak. Joan den astean 34.824 covid positibo diagnostikatu zituzten, zazpi egun lehenago kopuru hori 60.000ra hurbildu zenean.\nIgande honetan 3.223 positibo berri detektatu dituzte, testa egin dutenen % 41,9. Positibotasun tasa hori hilabete osoko handiena da.\n14 eguneko intzidentzia metatuak ere behera egiten jarraitzen du, urtarrilaren 11n goia jo baitzuen, 100.000 biztanleko 7.038,61 kasurekin. Hortik aurrera, behera egin du, eta atzo 4289,5 kasukoa zen.\nLurraldez lurralde aztertuta, intzidentzia okerrago dago Araban, 14 egunetan 4.636 kasu izan baitira. Ondoren, Gipuzkoa (4.461) eta Bizkaia (4.003 kasu) daude.\nBirsorkuntza-indizeak (R0) eta tasen arrazoiak 1etik behera jarraitzen dute. Hala ere, atzo birsorkuntza-indizeak 0,73tik 0,78ra igo zen. Indize hori hiru lurraldeetan igo da azken egunean: 0,69tik 0,75era Araban, 0,73tik 0,79ra Bizkaian eta 0,75etik 0,79ra Gipuzkoan.\nSailburuak azpimarratu du hainbat adierazlek erakusten dutela pandemiaren joera aldaketa. Hala ere, Sagarduik zuhurtzia eskatu du, "jaitsiera motela baita eta positibo ugari baitaude oraindik".


Filipe III.a Espainiakoa - Wikipedia, entziklopedia askea.\nFilipe III.a Espainiakoa Debotoa edo Filipe II.a Portugalgoa (Madril, 1578ko apirilaren 14a — Madril, 1621eko martxoaren 31), ezizenez Elizkoia deitua, 1598-1621 bitartean Espainia eta Portugalgo erregea izan zen.\n1598ko irailaren 13a - 1621eko martxoaren 31\n← Filipe II.a Espainiakoa - Filipe IV.a Espainiakoa →\n1584ko azaroaren 11 - 1598ko irailaren 13a\n← Diego, Prince of Asturias (en) - Filipe IV.a Espainiakoa →\nMadril, 1578ko apirilaren 14a\nMadril, 1621eko martxoaren 31 (42 urte)\nMargarita Austriakoa (1599ko apirilaren 18a -\nCatalina Micaela of Spain (en)\nFerdinand, Prince of Asturias (en)\nDiego, Prince of Asturias (en)\nInfanta Maria of Spain (en)\nInfante Carlos Lorenzo of Spain (en)\nMargarita Austriakoa (lehengusina txiki)\nKarlos V.a Habsburgokoa (aitaldeko aitona)\nElisabet Portugalgoa (aitaldeko amona)\nMaximiliano II.a Habsburgokoa (amaldeko aitona)\nMaria of Austria, Holy Roman Empress (en) (amaldeko ama)\nAita Filipe II.a eta ama Ana Austriakoa (1549-1580) izan zituen 1598ko irailean, aita hil ondoren, Espainia eta Portugalgo errege bilakatu zen. 1599ko apirilean Karlos II.a Estiriakoaren eta Maria Ana Bavariakoaren alaba eta Fernando I.a enperadorearen iloba Margarita Austria-Estiriakoa artxidukesarekin ezkondu zen.\nBere erregealdia trantsizioko aldia izan zen, Karlos I.a eta Filipe II.ak ekarritako une gorenaren eta Filipe IV.a eta Karlos II.ak ekarritako gainbeheraren artean. Ahula zen, eta agintari lanak Lermako dukearen eta beste begikoen eskuetan utzi zituen. Lermako dukeak, berriz, bere ordezkari Rodrigo Calderonen esku utzi zituen. Haren garaian izan ziren Ingalaterrako bakea (1604), Probintzia Batuekin Hamabi Urteko gerra etena (1609-1621) eta Frantziako hitzarmena (Luis XIII.aren eta Ana Austriakoaren arteko ezkontza, 1611). Moriskoak kanporatu zituen Espainiatik, eta horrek egoera ekonomikoa, lehendik ere oso txarra zena, okertu zuen.\nAntzerkiaren eta pinturaren zalea zen, baina are gehiago ehizarena. Lermako dukearen eraginez, gortea behin-behinekoz Valladolidera (1601) mugitu zuen, baina laster itzuli zuen Madrilera (1606). Bertan hil zen, 1621eko martxoaren 31n, sukarrak eta erisipelak jota.\n↑ a b Felipe III Cervantesvirtual.com\nWikimedia Commonsen badira fitxategi gehiago, gai hau dutenak: Filipe III.a Espainiakoa


Karmelo Uriarte: 'Bizipenen bat gogoratzen dodanean konturatzen naz zelan markau nauen' - bizkaie.biz\nDabi Piedra\t2020-12-14 07:59 Barriketan\nEderriko. Kontau behar dot liburuaren egilea.\nLabayru Fundazinoaren laguntasunagaz, Karmelo Uriarte zeanuriztarrak Ederriko. Kontau behar dot liburua idatzi eta argitaratu dau, bere bizitzako gomuta, jazoera, pasadizo eta ibileren bildumea. Kontakizunok ahoz askotan esanda daukaz Karmelok, familian, lagunartean... Baina idatziz ipinteko akuilua Xabier Amuriza izan dau, eta hari narratibo bat emoten lagundu deutso.\nBeobide baserrian jaioa, Arrasaten ikasle eta Batz kooperatiban behargin ibili da Karmelo. Mendizale, bertsozale, euskaltzale... be bada. Horreek guztiak eta gehiago irakurriko doguz liburuan, modu erraz, hunkigarri eta gozoan kontauta.\n1.- Liburuaren izenburuan dinozu kontau behar dot. Nondik datortzu, ba, kontau behar hori?\nHau urteetatik datorren burutazinoa da, lagun artean beti kontau izan dodaz pasadizoak eta animau izan nabe horreek guztiak kontetako. Mundu guztiak esaten ez eustan zergaitik ez dozak kontetan?, eta hortik dator kontau behar hori.\n2.- Idatziz orain plazaratu dozuz, baina aspalditik izan dozu pasadizoak kontetako jokerea lagun artean.\nBeti kontau izan dodaz lagun artean eta familian, batez be, txikitako eta gaztetako kontuak. Heldutasunean eragin handia izan dabe horreek jazoera guztiek. Bizipenen bat gogoratzen dodanean konturatzen naz zelan markau nauen, orduan jazotakoak ekarri gaitue hona. Mundu honetan ahalik eta ondoen biziteko gagoz, eta iraganak badauka zeresana horretan.\n3.- Biografien atalean kaleratu dau Labayruk liburua, baina ez da ohiko biografia.\nHiru belaunalditako pasarteak batzen ahalegindu naz. Lehenengo dagoz txikitako gauzak, batez be aititegaz bizi izandakoak. Gogorapen esanguratsuak dira, hartu-emon handia izan neban beragaz eta maitasun handiz tratetan ninduan. Gero, hurrengo belaunaldira pasau naz, aitagaz izandako kontuak. Bera be aitite bihurtu zan nik seme-alabak euki nebazanean. Eta hirugarren belaunaldia neurea izan da, aitite izan nazenean. Kontetan dot birlobakaz zelakoak bizi izan dodazan. Gauza batez konturatu naz hau guztia idaztean: Bizitzeak buelta asko emoten ditu, munduak egunero buelta bat emoten dauela dinoe, baina nik umetan bizi izan nebazanak gogoan hartu eta oraingoakaz konparauta, ikusi dot horrenbesteko ezbardintasunik be ez dagoala. Belaunaldiz belaunaldiko transmisino horretan ez da egon horrenbesteko aldaketarik. Zazpi urte daukaz orain nire birlobatxu nagusiak, eta askotan pentsetan dot, hau nik bizi izan neban neure aititagaz.\n4.- Sasoiak asko aldatu dirala esaten da. Zuk kontrakoa igarri dozu.\nBeharbada arlo materialean diferentea da, baina ingurukoakaz daukaguzan hartu-emonetan, zer esanik ez, belanaldiz belaunaldi antzekoak dira gauzak. Sentimenduei lotutakoak gordeteko jokerea dogu gizakiok.\n5.- Zeanurikoa zara, Beobiden jaioa. Zelan gogoratzen dozuz umetako sasoiak?\nEtxean asko ginan, neba-arrebetan hirugarrena nintzan ni, eta laugarrena jaio zanean, ama hil egin jakun. Orduan, segiduan beste ama barri bat edo amaorde bat izan neban, aita barriro ezkondu zalako, eta beste lau seme-alaba euki zituen. Zortzi izan ginan. Gogorapenak asko eta asko daukadaz, bizipen politak ziran asko, baina hasarreak eta txarto-ulertuak be bai. Liburua idazteko orduan, ikuspegi positiboari eusten ahalegindu naz.\n6.- Nagusitan makina bat gauzatan ibili zara: fabrikan beharrean, bertsolaritzan, euskalgintzan... ez zara geldirik egotekoa.\nBatzuetan esaten deuste eperdi-ikarea nazela, persona aktiboa izan naz beti. Nerabezaroan hasi zan nire izakerearen erreboluzinoa, eta handik aurrera hainbeste gauzatan parte hartzen hasi nintzan. Kontuan izan behar da Franco hil osteko sasoiak zirala, ez zan erraza gauzak egitea. Asko mobidu dan personea izan naz beti, bai.\n7.- Xabier Amurizaren bultzadea ezinbestekoa izan da liburuak argia ikusi deian.\n2016ko Bizkaiko Bertsolari Txapelketako finalera joan nintzan, baina hankea apurtuta neukan. Amuriza zan txapeldunari txapela jantzi behar eutsana egun haretan, eta finala hasi aurretik berbetan gengozala esan eustan ia zertan pasetan neban denporea hankea apurtuta neukanetik, ni horren mobidua izanda. Orduantxe komentau neutsan neure kontu batzuk idazten hasita nengoala ordenagailuan. Berak segiduan esan eustan, hori gauza ederra izango litzatekek, hik hainbat pasarte eta kontu eukiko dozak kontetako. Han hasi zan hau historia guztiau.\n8.- Ze ikutu emon deutso Amurizak zure lanari?\nBere dotoretasuna eta esperientzia emon deustaz. Nik idatzitakoa bialtzen neutsan eta berak pixka bat atontzen eban. Ganera, ze euskera eredu erabili be Xabierregaz pentsau neban. Nik bizkaieraz idatzi neban, Arratiako bizkaieraz. Hiru aukera emon eustazan berak: batuan, bizkaiera arautuan edo arratieraz. Erdibidea aukeratu genduan, bizkaiera estandarra, baina tartekatu doguz arratierazko esamoldeak eta ahozko esaldiak. Dana dala, nik ez neukan asmorik idatzitakoa argitaratzeko, pentsetan neban ingurukoei erakusteko bildumatxua izango zala, etxekoentzat. Baina Xabierrek animau ninduan argitaratzera.\n9.- Labayru Fundazinora jo zenduen horretarako.\nBai, era honetako liburu bat egiteko leku aproposa begitandu jakun. Ganera, nik ezagutzen neban Adolfo [Arejita], Bertsozale Alkartean ibili nintzan sasoitik. Pandemia dala eta ez dala, itxaron egin behar izan genduan, planak atzeratu egin ziralako. Oraintxe bete da urtebete Labayrugaz hartu-emonetan hasi ginala. Hasiera baten, igazko Durangoko Azokarako egitea zan nire asmoa, baina hori arinegi zala eta gauzak lasaitasunez egiteko esan eusten Labayrukoek. Gero pandemia etorri zan eta, azkenean, gehiago ezin zala itxaron erabagi genduan, eta orain atera dogu.\n10.- Amaitzeko, argazkiak aitatuko doguz, liburua irudiz horniduten ahalegin handia egin dozulako. Zelako argazkiak topauko doguz?\nBiografia baten interesgarria izaten da argazki batzuk sartzea, testuan kontetan danaren ingurukoak. Lehenagoko argazkiak topetako, familiakoen eta lagunen artean ibili nintzan bila, eta kolekzinotxu bat batu genduzan. Gero, neuk aukeratu nebazan liburuan sartzeko ziranak. Gehienak zuri-baltzezkoak dira, eta horregaitik pentsau dogu liburua bera be zuri-baltzean argitaratzea, ze koloretan egitearen kostua handiagoa da eta ez dau merezidu. Argazki-oinak idazten be arreta handia ipini dot, ze hor esaten da argazki bakotxa noizkoa dan eta zertara datorren, kontaketeari aportazino ona egiten deutse argazkiek eta argazki-oinek.\n1. Karmelo Uriarte (argazkiak: Labayru) | Ikusi handiago | Argazki originala\n2. Xabier Amuriza, Karmelo Uriarte eta Adolfo Arejita | Ikusi handiago | Argazki originala